text:
Igazi
Igazi lingamanz’ abomvu asemizimbeni yabantu nakwimizimba yezilwanyana. Igazi lityhalwa zizinto ezincinane kakhulu eziphilayo neziqumbene ndawoninye ezikhutshwa yintliziyo, ngeenjongo zokokuba igazi lizise izakha-mzimba kunye nomoya ococekileyo kwizihlunu zemizimba yethu. Ikwaligazi eligutyula konke ukungcola okuvela emzimbeni kunye nomoya ongcolileyo, lowo uvela emzimbeni ngamanye amazwi.[1]
Contents
Lenziwe ngantoni igazi[tshintsha | edit source]
Igazi lenziwe nge[[blood plasma|ngamanzi atyheli-buphatsha nangawona adibanisa iimbewu zegazi zitsho zikwazi ukuhlala zidibene zisebenzisana ndawonye kunye nezinye iintlobo-ntlobo zeembewu zegazi — iimbewu zegazi ezibomvu, iimbewu zegazi ezimhlophe kunye neembewu zegazi ezimisa ukopha okanye ukumpompoza kwegazi ekuthiwa ziiplatelets. Iiplatelets’’ zinceda ngokunqamla ukopha. Iigazi elinesakhamzimba i-iron eneproteni ifumaneka kwiimbewu zegazi ezibomvu. Iimbewu ezimhlophe apha egazini zona ziluncedo ekulweni nosuleleko zize ziphinde zinyange amanxeba.
Nge-Plasma[tshintsha | edit source]
Iplasma yegazi yinto engamanzi atyheli adada apha egazini. Nayo ke yenziwe ngezakha-mzimba, iityuwa zomzimba ezinyibilikayo, umoya ohlaziya nongcolisa umzimba, amagatya alawula ukusebenza komzimba engasebenzisi ziproteni, ukungcola okungaphakathi emzimbeni, izakhamzimba zendalo ezingamafutha omzimba, kunye neeproteni.
Ezi proteni zibaziinqwelo zokuthutha ezinye izakha-mzimba ezincinane kakhulu ngegazi, zibengantibodies| amajoni omzimba (nabizwa ngokuba zii-immunoglobulins), zijongana neziganeko zokwenzeka kwamahlwili, kunye namagatya eeproteni. I-Plasma ayinayo iproteni eyenza amahlwili yiyo le nto kuthiwa xa ibizwa yi-serum kwaye ayinakubalihlwili. Zi-3 iilitha zeplasma ezinokufumaneka kubantu abadala. IPlasma ingamanzi, singathi amanzi akuyo amalunga nama-(90%). Kananjalo iplasma inobunzima begazi obunokude bubengama-55%.
iimbewu ezibomvu egazini[tshintsha | edit source]
Elinye igama leembewu zibomvu egazini kuthiwa zii-erythrocyte. 'i-Erythro' ithetha ukuthi bomvu; elithi 'cyte' lithetha ukuthi mbewu. Aba nobumba bathi BGM basis ishunqulelo ngolu hlobo ‘’’b’’’omvu ’’’g’’’azi ’’’m’’’bewu.
Imbewu ebomvu egazini ithwala umoya ococekileyo kunye nomoya ongcolileyo ziwusa kuwo wonke umzimba. Iimbewu zemizimba yethu zifuna umoya ococekileyo ukuze siphile. Kwakhona ezi mbewu ziyawenza umoya ongcolileyo sitsho sithi ke kukungcola oko. Imbewu ebomvu egazini izisa umoya ococekileyo othe xaxe kuwo wonke umzimba. Iphinde kwale mbewu, iwuthwale iwukhuphele ngaphandle emzimbeni umoya ongcolileyo.
IiBGM zizaliswe yiiron eneproteni kwimbewu ebomvu yegazi. Ngesingesi ke kuthiwa yihaemoglobin. Singatsho ngelipheleleyo okokuba yiproteni. Yenzelwe ukuba ithwale umoya omninzi ococekileyo iwusasaze kuwo wonke umzimba. Njengoko sele sitshilo, le haemoglobin ine''iron'' kuyo. Xa zizombini ke iiiron kunye nalo moya ucocekileyo ziyitsho ibebomvu le haemoglobin ngombala. Yhiyo le nto igazi silibona libomvu nje. Kukho into ekuthiwa yi''Erythropoietin'' ekuyeyona ikhuthaza ukwenzeka kwale mbewu ibomvu egazini. Uhlobo lwegazi amajoni akhutshwa yinkqubo yangaphakathi emzimbeni ukuba alwe nokuyingozi okungena emzimbeni athwalwa apha kumphezulu wembewu yegazi ebomvu.
IBGM ikwanceda ukuba igazi lihlale likwimo efanelekileyo pH. Kufuneka uze ube uphilile kakuhle ngokwasegazini libe kwizinga le-ph ka 7.4. Ukuba nje likhe langaphezulwana okanye langaneno kuno-7.4, umntu usenokugula kakhulu okanye angade abe uyasweleka. IiBGM zizo ezilawula ipH yegazi. Ibuffer yiyo emisa utshintsho kwipH. Iiproteni kunye nomoya ongcolileyo kwiBGM zimisa utshintsho olwenzeka egazini. Ukuba kuthe kanti awunayo imbewu ebomvu egazini lakho, uyakufa.
Imbewu emhlophe egazini[tshintsha | edit source]
imbewu emhlophe egazini idlala indima enkulu kukhuselo lweentsholongwane emzimbeni. Le mbewu ihlasela yonke into engena emzimbeni ibe ingafanelekanga kungena. Ibulala iintsholongwane ezifana neentsholongwane ezosulelayo kunye nee ntsholongwane ezifana nezefiva, nekagawulayo, njalo, njalo.. Ibulala nembewu yomhlaza. Imbewu emhlophe egazini iluncedo kakhulu kuba ilwa nezinye izinto eziyityhefu emzimbeni.
Le mbewu imhlophe egazini izibhaqa nokokuba ziphi na ezi ntsholongwane apha emzimbeni, emva koko yonde ngazo, zizitshabalalise. IiMGM ziyafika egazini. Ziyakwazi nokuphuma egazini zenjenjeya ukuya kwiindawo apho usuleleko lukhoyo. IiMGM zenza oku ukuze zilwe neentsholongwane ezidala usuleleko. Ukuba ziye zaphumela ngaphandle egazini zisiya kulwa nosuleleko, zisenokuphindela kwigazi elityhutyha-tyhutyha umzimba. Ngoko ke iiMGM zikumajelo egazi elijikeleza emzimbeni.
Elinye igama lembewu emhlophe egazini kuthiwa yileukocyte. U-Leuko uthetha ukuthi ‘mhlophe’. u-cyte uthetha ukuthi ‘cell’. Oonobumba abathi MGM bashunqulela ngolu hlobo ’’’m’’’hlophe ’’’g’’’azi ’’’m’’’bewu. Zintathu ezona ndidi zeMGM. Kukho eze''lymphocytes'', ezegranulocytes kunye nee''monocytes''. Inxalenye yeeMGM zivuthelwa kwiimbewu ezenza umsebenzi ofanayo kwizihlunu zomzimba.
IiMGM zisebenza ngeendlela-ngeendlela. Ezinye zazo zibulala ziphinde zitye iintsholongwane kunye nembewu zentsholongwane yomhlaza. Ezinye zenza amagosa alwa neentsholongwane. Ezi proteni ziiproteni ezincamathela kwezinye iimbewu zize ziyalele ezinye iiMGM ukuba zibulale. Ezinye iiMGM zenza [[chemicals| iikhemikhali. Zithi zikhuphe iikhemikhali eziyakulwa nezinto ezingafanelekanga kuba semzimbeni. Ezi khemikhali zidala ukutsha kwindawo ethile apha emzimbeni. Xa intsholongwane ikugulisa, umzimba uyakubonakalisa oko. Ukuba intsholongwane iziqhusheka ngaphantsi kwesikhumba somntu ize yenze usuleleko, siyajika sibebomvu isikhumba sakhe, sitshise, sibebuhlungu kunjalo nje. Oku kubabomvu kwesikhumba, ukutshisa kwaso, kunye neentlungu, zonke ezi ziimpawu zo inflammation|’’kutsha okanye ukurhawuka’’]]. Oku kubonakalisa okokuba iiMGM zilwa nosuleleko kwaye zibulala intsholongwane.
IiPlatelets[tshintsha | edit source]
IiPlatelets zinceda ekwenzeni amahlwili egazi. [2] Ihlwili kuxa igazi lithi belingamanzi lisuke lijiye. Umzimba wenza ihlwili legazi xa isikhumba esi siye sasikeka. Oku kunqanda ukopha kakhulu ukuze igazi elininzi lingachithekeli ngaphandle.
Kubalulekile okokuba igazi lijiye. Kodwa ngamaxesha athile amahlwili egazi angaba mabi okanye abe neziqhamo ezimbi. Ukuba ukujiya kwegazi kuyenzeka ku[blood vessel|mbhobho wegazi]] apha emzimbeni, kungadala istroke. Ukuba igazi lijiya xa kanye lihamba ngombhobho wegazi oya entliziyweni, oko kungadala isifo sentliziyo. Oku ke akuqhelekanga kubantu abatsha nabanempilo.
IiPlatelets akukuphela kwento eyenza amahlwili. Zikho neeproteni egazini ezenza amahlwili. Iiplatelets kunye clotting proteins|neeproteni zamahlwili]] ziyafuneka ukuze zenze amahlwili alungileyo emzimbeni.
Livelaphi igazi eli?[tshintsha | edit source]
Imbewu yegazi yenziwa ngumongo wethambo nakw''ispleen''. Umongo yinto ethambileyo ngaphakathi ethanjeni. Bambi ke bade bathi bayahleza, laanto ifunxwayo ke xa kuhlezwa kuthiwa ngumongo. Kukho iimbewu ezikhethekileyo apha kulo mongo, kwaye ubukhulu becala le mbewu yiyo eyenza iimbewu zegazi emzimbeni wakho.
Iiproteni zeplasma zona zenziwa sisibindi. Amanzi kunye neetyuwa ezinyibilikayo kwi-plasma zivela ekutyeni esikutyayo nasemanzini esiwaselayo.
Nangona igazi lingamanzi, ngezinye iindlela likwaluhlobo lokunxulumanisa amalungu angaphakathi omzimba. Imbewu yegazi isuka kumongo wethambonakwi''spleen'', kwaye egazini kukwakho nemicu yeenwebu ebalulekileyo eluhlobo lwefibrinogen. Zonke ezi zisebenza xa kusenzeka ihlwili legazi.
Izalathiso[tshintsha | edit source]
- ↑ The Franklin Institute Inc.. "Blood – The Human Heart". http://www.fi.edu/learn/heart/blood/blood.html. Retrieved 19 March 2009.
- ↑ Platelets are also called 'thrombocytes'.


c: text/html

text:
Yintoni Ukuxolela?
Impendulo esuka eBhayibhileni
Ukuxolela sisenzo sokuxolela umntu okucaphukisayo. EBhayibhileni igama lesiGrike eliguqulelwe ngokuthi “ukuxolela” lithetha “ukuyeka into idlule,” njengomntu onganyanzelisiyo ukuba ahlawulwe ityala. UYesu wasebenzisa lo mzekelo xa wayefundisa abalandeli bakhe ukuthandaza, wathi: “Sixolele izono zethu, kuba nathi siyabaxolela bonke abanamatyala kuthi.” (Luka 11:4) Ngokufanayo, kumzekeliso wakhe wekhoboka elingenanceba, uYesu wafanisa ukuxolela nokucima ityala.—Mateyu 18:23-35.
Sixolela abanye xa siyeka ukuba nenzondo size silibale nantoni na enokusenza sibazonde ngenxa yento abasenze yona. Ngenxa yokuba uthando ‘lungenanzondo’ iBhayibhile ifundisa ukuba uthando olusuka entliziyweni lubangela ukuba sixolele.—1 Korinte 13:4, 5.
Oko kungathethwa kukuxolela
Ukukhuthaza isono. IBhayibhile iyabagweba abo bathi ukwenza isono akuyongozi okanye kwamkelekile.—Isaya 5:20.
Ukwenza ngathi awonanga. UThixo wazixolela izono ezinzulu zikaKumkani uDavide, kodwa akazange amkhusele kwimiphumo yezenzo zakhe. UThixo wade wazibhala phantsi izono zikaDavide ukuze zikhunjulwe nanamhlanje.—2 Samuweli 12:9-13.
Ukuvumela abanye bakuqhathe. Masithi uboleka umntu imali, kodwa uyayisafaza aze angakwazi ukubuyisa njengoko ebethembisile. Uxolisa ngokungazenzisiyo. Unokukhetha ukumxolela ngokungafukami nzondo, ngokuyeka ukuthetha ngale nto kuye, uze mhlawumbi ucime nelo tyala. Noko ke, unokude ukhethe nokungaphindi umboleke imali.—INdumiso 37:21; IMizekeliso 14:15; 22:3; Galati 6:7.
Ukuxolela ngaphandle kwesizathu. UThixo akabaxoleli abantu abone ngabom, abenza isono ngenxa yenkohlakalo kunye nabangafuniyo ukwamkela iimpazamo, batshintshe iindlela zabo, baze baxolise kwabo babonileyo. (IMizekeliso 28:13; IZenzo 26:20; Hebhere 10:26) Aba bantu bangaguqukiyo baba ziintshaba zikaThixo, ibe akafuni ukuba sibaxolele abantu angabaxolelanga.—INdumiso 139:21, 22.
Kuthekani ukuba ulixhoba lokuphathwa kakubi ngumntu ongafuniyo ukuxolisa okanye amkele into ayenzileyo? Icebiso leBhayibhile lithi: “Wuyeke umsindo uyishiye ingqumbo.” (INdumiso 37:8) Njengoko ungasinyamezeli isono, unokungavumi ukuba ligqabi ngumsindo. Mthembe uThixo ukuba uya kumphendulisa loo mntu. (Hebhere 10:30, 31) Unokuthuthuzeleka kukwazi ukuba uThixo uza kuzisa ixesha apho ungasayi kuva ntlungu okanye ukhathazeke.—Isaya 65:17; ISityhilelo 21:4.
“Ukuxolela” nayiphi na intlekisa. Ngamanye amaxesha, endaweni yokuxolela umntu osonileyo, kusenokufuneka siyamkele into yokuba besingekho isizathu sokuba side sikhathazeke kwasekuqaleni. IBhayibhile ithi: “Musa ukukhawuleza ukucaphuka ngomoya wakho, kuba ukucaphuka kuhlala esifubeni sabaziziyatha.”—INtshumayeli 7:9.
Indlela yokuxolela
Khumbula ukuba ukuxolela kuquka ntoni. Awukhuthazi sono okanye wenze ngathi akwenzekanga nto—kunoko uyeka into idlule.
Ziqonde iingenelo zokuxolela. Ukungacaphuki nokungabi nanzondo kungakunceda uzole, kuphucule impilo yakho, kuze kukwenze wonwabe. (IMizekeliso 14:30; Mateyu 5:9) Okubaluleke ngakumbi kukuba ukuxolela abanye kuya kubangela ukuba uThixo axolele nezakho izono.—Mateyu 6:14, 15.
Yiba novelwano. Sonke asifezekanga. (Yakobi 3:2) Njengoko sikuxabisa ukuxolelwa, nathi sifanele sibaxolele abanye.—Mateyu 7:12.
Yiba nengqiqo. Xa sinesikhalazo esithile, sinokusebenzisa icebiso leBhayibhile elithi: “Qhubekani ninyamezelana.”—Kolose 3:13.
Khawuleza wenze okuthile. Xolela ngokukhawuleza kunozivumela ukuba wonganyelwe ngumsindo.—Efese 4:26, 27.
Funda Okungakumbi
Indlela Yokuxolela
Yintoni eyenza kube nzima ukuxolela? Funda indlela amacebiso eBhayibhile anokunceda ngayo.

robotstxt: allowed

filter: keep


text:
ULUTSHA LUYABUZA
Ndingazicacisa Njani Iinkolelo Zam Ngokulalana?
“Intoni
Ukuba ufuna ukuwuphendula ngoewe lo mbuzo, ngaba ungatsho ngokuzithemba? Eli nqaku liza kukunceda wenza kanye loo nto!
Ungamchaza njani umntu onyulu?
Umntu onyulu ngumntu ongazange alalane namntu.
Kakade ke, ukulalana kwabantu akusiso kuphela isenzo esinento yokwenza nesini. Abanye basenokuthi “banyulu” kuba bengazange balalane namntu kodwa babe bezenzile zonke ezinye izinto.
Igama elithi “ukulalana,” linokubhekisa kwisini esenziwa emlonyeni, ezimpundu okanye ukuphulula amalungu esini omnye umntu.
Inyaniso yile: Abantu abaye balalana—kuquka iintlobano zesini ezenziwa ngomlomo, ezimpundu okanye ukuphulula amalungu esini omnye umntu
Ithini iBhayibhile ngokulalana?
IBhayibhile ithi ukulalana kumele kwenzeke phakathi kwendoda nomfazi wayo kuphela. (IMizekeliso 5:18) Ngoko umntu ofuna ukukholisa uThixo umele angalalani namntu de atshate.—1 Tesalonika 4:3-5.
Abanye bathi imbono yeBhayibhile ngokulalana iphelelwe lixesha. Kodwa ke, kula maxesha siphila kuwo, ixhaphake kakhulu idivosi, ukukhulelwa kwamabhinqa engacebanga kunye nezigulo ezidluliselwa ngesini. Abantu esiphila nabo ngoku abakufanelekeli ukukhupha amacebiso amahle ngomtshato!—1 Yohane 2:15-17.
Xa ucinga ngemigaqo yeBhayibhile, utsho ubone ukuba isebenza kakuhle! Makhe senze umzekelo: Masithi uphiwe intywenka yemali. Ngaba ubuya kuyithi saa loo mali ukuze icholwe ngabantu abadlulayo?
Ujongene nemeko efanayo kumba wokulalana. USierra ona-14 uthi, “Andifuni kulahla ubunyulu bam kumntu endiza kujika ndimlibale.” UTammy ona-17 naye uthetha into enye. Uthi: “Isini sisipho endingasoze ndidlale ngaso.”
Inyaniso yile: IBhayibhile ithi ukuba nyulu nokuziphatha kakuhle kwabantu abangatshatanga yeyona ndlela ekumele kuphilwe ngayo.—1 Korinte 6:18; 7:8, 9.
Ukholelwa entwenini wena?
Ngaba ukholelwa ukuba indlela iBhayibhile ethetha ngayo ngokulalana ingqongqo kakhulu okanye ifanelekile?
Ngaba ukholelwa ukuba kuvumelekile ukulalana xa abantu ababini besithi bayathandana?
Emva kokuwuhl’ amahlongwane lo mba, ulutsha oluninzi luthi kubhetele ukuhlala lunyulu kwaye luziphathe kakuhle. Abazisoli ngesi sigqibo okanye bacinge ukuba badlelw’ indlala. Khawuve oko bakutshoyo:
“Ndiyazidla ngobunyulu bam! Akukho nto iphosakeleyo ekuphepheni iingxaki ezinokubakhona emzimbeni, engqondweni neemvakalelo ezibuhlungu ezibangelwa kukulalana ngaphambi komtshato.”—UEmily.
“Mna ndizidla ngento yokuba ndisazi ukuba akukho bantu ndakha ndalala nabo, ibe ngoku iyandivuyisa loo nto kuba ndiqinisekile ukuba andinazo tu izigulo ezosulela ngokulalana.”—UElaine.
“Maninzi amantombi angangam kunye namanye amadadlana endiye ndaweva ezisola ngokulalana ngaphambi komtshato, mna andifuni kuyenza loo mpazamo.”—UVera.
“Ndibone abantu abaninzi besonzakala, bengxwelerhekile ngenxa yokulahlekelwa bubunyulu babo, okanye ngenxa yokuba namaqabane amaninzi. Ayibobomi obo.”—UDeanne.
Inyaniso yile: Kufuneka uyazi kakuhle into oyikholelwayo ngaphambi kokuba ujongane nengcinezelo yokuba neentlobano zesini.—Yakobi 1:14, 15.
Ungazicacisa njani iinkolelo zakho kwabanye?
Umele uthini xa omnye ekubuza ngeenkolelo zakho ngokulalana? Kuxhomekeka kwiimeko.
“Ukuba kukho umntu ondigezelayo ngale nto, bendingasoze ndimyeke. Mhlawumbi bendiya kuthi, ‘Awungeni ndawo wena,’ ndize ndimshiye.”—UCorinne.
“Ngelishwa abanye abantwana besikolo bayakuthanda ukugezela abanye. Ukuba yiloo nto qha, andinokubahoya nokubahoya.”—UDavid.
Ngaba ubusazi? Ngamanye amaxesha, uYesu wayethula atye tyum, ukuze “aphendule” abantu abaphoxayo.
Kodwa uza kuthini ukuba lo mntu ukubuza ngembeko kwaye ufuna nyhani ukwazi? Ukuba lo mntu ubonakala eyixabisa iBhayibhile, unokumcaphulela amazwi akweyoku-1 kwabaseKorinte 6:18, ayibeka icace ukuba xa umntu elalana ngaphambi komtshato wona okanye wenzakalisa umzimba wakhe.
Enoba ugqiba ekubeni usebenzise iBhayibhile ngoko nangoko okanye ukhetha ukulinda, umele uzithembe xa uthetha. Khumbula ukuba umele uzidle ngendlela entle oziphethe ngayo.—1 Petros 3:16.
“Ukuphendula ngokuzithemba kubonisa ukuba awuzithandabuzi izinto ozikholelwayo, kwaye awutyhalwa ngasemva xa kufuneka uzisebenzisile.”—UJill.
Inyaniso yile: Ukuba akuzithandabuzi iinkolelo zakho ngokulalana, uza kukwazi ukubacacisela abanye. Kwaye ungothuka wakuva oko abantu bakutshoyo ngazo. UMelinda ona-21 uthi: “Abantu endiphangela nabo bayandincoma ngokuhlala ndinyulu. Ababoni nto ityhulu. Kunoko bandigqala njengomntu okwaziyo ukuzibamba noneempawu ezintle.”
Icebiso! Ukuba udinga uncedo oluza komeleza iinkolelo zakho ngesini, zikhuphelele eli phepha unokubhala kulo elithi, “Indlela Yokuchaza Iinkolelo Zakho Ngokulalana.” Okunye, unokukhangela incwadi ethi, Imibuzo Yabantu Abaselula
Isahluko 24 soMqulu 1 sinomxholo othi, “Ngaba Iintlobano Zesini Zinokusenza Sithandane Ngakumbi?”
Isahluko 5 soMqulu wesi 2 sinomxholo othi, “Kutheni Ufanele Uhlale Unyulu?”
“Ndiyayithanda indlela ecacisa ngayo incwadi ‘Yabantu Abaselula.’ Ngokomzekelo, iphepha 187 loMqulu 1 lifanisa ukulalana ngaphambi komtshato kunye nokulahla inekleyisi eduru. Uphelelwa sisidima. Iphepha 177 lifanisa ukulalana ngaphambi komtshato kunye nokuthatha umzobo omhle wexabiso uwenze imethi yokosula iinyawo. Kodwa owona mzekelo ndiwuthandayo ukwiphepha 54 kuMqulu 2. Amagama asezantsi komfanekiso athi, ‘Ukuba neentlobano zesini ungatshatanga kufana nokuvula isipho ongekasinikwa.’ Kufana nokungathi uba into yomnye umntu
—iqabane oza kutshata nalo.”—UVictoria.


text:
Č.Aimunto įmonėIkhadi engabonakaliyo
Č.Aimunto įmonė
Amandla kunye nezibonelelo zendalo, Construction, ireal estate, Ezite- entanjeni, Iinkonzo funeral kunye nezixhobo, Ilitye artificial +18
Ushicelelo
I-V 8:00-17:00
VI 8:00-14:00
- Č.Aimunto įmonė
Imephu
Umsebenzi udidi
Amandla kunye nezibonelelo zendalo, Construction, ireal estate, Ezite- entanjeni, Iinkonzo funeral kunye nezixhobo, Ilitye artificial, Interior lwefestile window, Izibonelelo, Kubasa, Kubasa, Lwefestile, Lwefestile yangaphandle window, Mangcwaba, Stairs, Stone amaqhekeza, Stone bakurholela, Stone processing, Stone products, Stone uhombiso, Stone wefestile, Stones yangaphandle, Stoneware, Thts, Ulonyathela
Ikhowudi qr
vCard
Website
Igama site: Apie mus - Paminklai


text:
I-JW.ORG—Iphucula Ubomi Babantu
Emhlabeni wonke abantu bancedwa yi-jw.org. Nanga amagqabantshintshi emibulelo eye yathunyelwa kwikomkhulu lamaNgqina kaYehova ukususela ngoMeyi 2014.
Inceda Abantwana
“Unyana wam osafunda ekhrishi wayehlala ebuya esikolweni neelidi zokubhala, izinto zokudlala needimasi zeetshomi zakhe. Sazama kaninzi ukumbonisa ukuba obo yayibubusela, kwaye loo nto yayimbi. Wancedakala mhla sakhuphela ividiyo ethi, Abulunganga Ubusela kwi-jw.org. Kwathi kanti sisixhobo esinamandla nelona yeza lokunceda unyana wethu. Emva kokuba eyibukele, wathi ufuna ukubuyisela zonke izinto awayezithathe kubahlobo bakhe kuba ngoku wayeqinisekile ukuba uThixo akafuni nokububona ubusela. Yasinceda ngendlela engathethekiyo le webhsayithi!”—UD. N. oseAfrika.
“Ividiyo ethi Abulunganga Ubusela ekwi-jw.org yaba sisixhobo esinamandla nelona yeza lokunceda unyana wethu”
“Abantwana bam bayithanda kakhulu le webhsayithi. Bakhuphela oopopayi neevidiyo ezimfutshane ezibafundisa oko kuthethwa yiBhayibhile ngokuxoka nobusela. Bafunda nezinye izinto ezibalulekileyo ezinokubanceda ubomi babo bonke, nto leyo eya kubenza babe lulutho ekuhlaleni.”—UO. W. oseWest Indies.
Inceda Abo Basesikolweni
“Isikolo ndandisibona singumthwalo onzima ibe ndandicinga ngokusiyeka. Ngenye imini ndafunda kwi-jw.org inqaku elithi ‘Ngaba Ndimele Ndisiyeke Isikolo?’ Landinceda ndabona indlela esiluncedo ngayo isikolo, kuba sindifundisa ukuba ndibe ngumntu olungeleleneyo xa ndimdala.”—UN. F. oseAfrika.
“Amacebiso anikwa abantu abatsha kule webhsayithi aye andifundisa ukuhlala ndiziphethe kakuhle esikolweni”
“Amacebiso anikwa abantu abatsha kule webhsayithi aye andifundisa ukuhlala ndiziphethe kakuhle esikolweni. Ndiye ndafunda ukuhoyana neencwadi zam, nokungakuvumeli ukuphazanyiswa zezinye izinto.”—UG. oseAfrika.
“Umntu endisebenza naye wandibalisela ukuba kukho intombazana exhaphaza intombi yakhe esikolweni. Le nto yayiyingcungcuthekisa intombi yakhe kangangokuba yakha ayavuma ukuya esikolweni iintsuku eziliqela kuba yayisoyika. Lo mntu ndisebenza naye ndambalisela ngoko ndakufunda koopopayi abakwi-jw.org abathi, Indlela Yokoyisa Umntu Okuntlontayo Ungakhange Umbethe. Uye walithanda kakhulu icebiso lokuba isuke nje ihleke yaye izinto ziza kuba ngcono. Waye wathetha nentombi yakhe ngendlela anokukulwa ngayo ukuntlontwa. Loo nto yayinceda intombi yakhe yatsho yaya esikolweni izithembile. Emva kwexesha izinto zaya ziphucuka, nale ntombazana yayintlonta intombi yakhe yaba nobubele ngoku.”—UV. K. okwiMpuma Yurophu.
Inceda Ulutsha
“Ndinibulela kakhulu ngenqaku elikwi-jw.org elithi ‘Kutheni Ndizisika?’ Kudala ndijijisana nale ngxaki. Ndandicinga ukuba ndim ndodwa onale ngxaki nokuba ukuba ndingaxelela abanye, abanakukwazi ukuyiqonda. Imizekelo eyenziweyo kwela nqaku indincedile. Ekugqibeleni, ukhona umntu oyazi kakuhle indlela endivakalelwa ngayo!”—Intwazana eseOstreliya.
“Imizekelo eyenziweyo kwela nqaku indincedile. Ekugqibeleni, ukhona umntu oyazi kakuhle indlela endivakalelwa ngayo!”
“Le webhsayithi iye yenza kwalula gqitha ukufunda ngeendlela zokunceda ulutsha. Kukho inqaku elandinceda ndazi iindlela ezahlukahlukeneyo zokubona abantu abandincwasileyo ndibe mna ndingabafuni, ndabona ukuba nam ndandikhe ndakuyo le meko, ndafunda nokuba ndimele ndenzeni kwiimeko ezinjalo.”—UT. W. oseWest Indies.
Inceda Abazali
“Unyana wam ofikisayo udlamke ngokugqithiseleyo. Ndiye ndixakwe yindlela enza ngayo izinto kuba wenza izinto ezingalindelekanga nezingaqhelekanga. Ngenxa yaloo nto, kuye kube nzima ukuba sithethe. Ngenye imini ndaya kwi-jw.org ndaza ndakhetha indawo elungiselelwe izibini ezitshatileyo nabazali. Ndafumana amanqaku amaninzi athetha kanye ngale ngxaki ndandinayo, loo manqaku andifundisa indlela yokuthetha nonyana wam. Naye iye yamnceda le webhsayithi. Ngoku uthetha nam ngokukhululekileyo, ibe uyandibalisela ngezinto ezimvuyisayo nezimkhathazayo.”—UC. B. oseAfrika.
“Kwi-jw.org kuhlala kubakho inqaku elinceda abantwana kwiingxaki ababa nazo, elifika kanye xa silidinga”
“I-jw.org inceda thina bazali sifundise abantwana bethu ngoxa sidlala nabo. Ngokomzekelo, ividiyo yoopopayi ethetha ngendlela yokufumana umhlobo wokwenene, iye yanceda abantwana bethu bazi eyona nto ithethwa bubuhlobo, nendlela yokukhetha abahlobo ababanceda babe ngabantu abalungileyo. Kwi-jw.org kuhlala kubakho inqaku elinceda abantwana kwiingxaki ababa nazo, elifika kanye xa silidinga. Amacebiso alapha abubutyebi.”—UE. L. oseYurophu.
Inceda Abantu Abatshatileyo
“Mna nenkosikazi yam sineminyaka emithandathu sitshatile. Njengabo bonke abantu abatshatileyo siba neendlela ezahlukeneyo zokuthetha ngezinto, siphuma kumakhaya awahlukeneyo, ibe asisoloko sizibona ngendlela efanayo izinto. Ndatsalwa linqaku elikwi-jw.org elithi ‘Indlela Yokuphulaphula Kakuhle.’ Landinika icebiso elilula lokuphucula indlela endiphulaphula ngayo. Ndalifunda ndaza ndanika nenkosikazi ukuba nayo ilifunde. Siye sazama ukuwasebenzisa la macebiso mahle.”—UB. B. oseWest Indies.
“Le webhsayithi iwusindisile umtshato wam”
“Ukususela kulo nyaka udluleyo, bendisoloko ndihlanganisana namaNgqina kaYehova, ibe ndinibulela kakhulu ngewebhsayithi i-jw.org.” Ndiye ndafunda izinto ezininzi kule webhsayithi, indlela yokubamba umsindo, nendlela yokuba ngumyeni notata olungileyo. Ndikholelwa ekubeni yile webhsayithi esindise umtshato wam.”—UL. G. oseWest Indies.
Inceda Abathetha Ngezandla
“I-jw.org iye yandinceda ndaziva ndingumntu kwakhona. Iividiyo zentetho yezandla yaseMerika ziye zandinceda ndaphucula eyam indlela yokuthetha ngezandla. Ndandikade ndicinga ukuba andinakukwazi ukuzibekela usukelo ebomini, kodwa xa ndabukela ividiyo ethi, Seeing God’s Word in My Language, yandichukumisa kakhulu, yaza yandinceda nangakumbi ukuba ndijonge izinto ezintle ebomini.”—UJ. N. oseAfrika.
“Iwebhsayithi i-jw.org iye yandinceda ndaziva ndingumntu kwakhona”
“Le webhsayithi iluncedo ngendlela engathethekiyo. Ndishumayela ngokuzithandela yaye ndinceda abantu abathetha ngezandla, ingakumbi ulutsha. Uthotho lweencwadi neevidiyo zentetho yezandla luye lwandinceda ndaphucula indlela endiluthetha ngayo olu lwimi. Iye yandinceda ndakwazi ukunceda abo bafuna ukuphucula ubomi bentsapho yabo kunye nobuhlobo abanabo.”—UK. J. oseWest Indies.
Inceda Abangaboniyo
“Andiboni ngamehlo kodwa ndiye ndancedwa yi-jw.org. Kule webhsayithi ndifumana inkcazelo ebinokuthatha iinyanga ukuyifumana ngeposi. Iye yandinceda ndaphucula ubomi bentsapho yam, yaza yandinceda ndaba lulutho nasekuhlaleni. Iye yandinceda ndafumana inkcazelo ngexesh’ elinye nabahlobo bam ababonayo.”—UC. A. okuMzantsi Merika.
“Iye yandinceda ndaphucula ubomi bentsapho yam, yaza yandinceda ndaba lulutho nasekuhlaleni”
“I-jw.org ibubutyebi kwabo bangakwaziyo ukufunda iBraille (amagama afundwa ngeminwe) nabo bangenamali yokuthenga incwadi ezibhalwe ngeBraille. Ukumamela izinto ezirekhodiweyo kunceda abo bangaboniyo bafunde ngemibandela eyahlukahlukeneyo baze bafumane nenkcazelo esexesheni. Le webhsayithi yenzelwe wonke umntu. Yenza thina njengabantu abangaboniyo sibe nesidima ibe sikwazi ukufana nabanye abantu ekuhlaleni.”—UR. D. oseAfrika.
Inceda Abafuna Ukwazi UThixo
“Umahluko phakathi kwale webhsayithi nezinye zonqulo kukuba ayithethi zinto ezaziwa ngabefundisi kuphela. Ayikudini nangenkcazelo eninzi kangangokuba ude ungayiva nale nto uyifundayo. Kulula ukuyiqonda iwebhsayithi yenu. Ayithethi nto ininzi okanye ithethe ibe nenkcazelo engaqondwayo. Ayenzi kube nzima ukunqula. Kunoko, yenza sibone ukuba nomntu nje oqhelekileyo angamnqula uThixo.”—UA. G. oseAsia.
“Kulula ukuyiqonda iwebhusayithi yenu . . . . Yenza sibone ukuba nomntu nje oqhelekileyo angamnqula uThixo”
“Usizi lwento! Ubomi bam bebuya kuba njalo ngaphandle kwe-jw.org. Kwilizwe elizaliswe bubumnyama bokungamazi uThixo, le webhsayithi yenza kube ngathi kukhanyiswe isibane. Zisuka nje, ndibona ndize ndimamele amanqaku acacisa indlela uThixo azibona ngayo izinto, ibe ndifumana neempendulo zemibuzo ebalulekileyo ebomini.”—UJ. C. oseWest Indies.
“Ndikuvuyela kakhulu ukuncedwa ndazi uThixo ndakuba ndikude kangaka, kumahlathi akuMzantsi Merika. Ngaphandle kwale webhsayithi, ngendisebumnyameni.”—UM. F. okuMzantsi Merika.
Funda Okungakumbi
Yintoni EkwiWebhsayithi Yethu?
Unokufunda okungakumbi ngathi neenkolelo zethu, ude ufumane neempendulo kwimibuzo yakho eBhayibhileni.
Ngaba Unako Ukuyiqonda IBhayibhile?
UYehova uThixo ufuna siyazi inyaniso ngaye. Uza kukunceda uyiqonde iBhayibhile.


text:
ISAHLUKO SESHUMI ELINESIBINI
Wathuthuzelwa NguThixo Wakhe
1, 2. Yintoni eyenzeka ngosuku olwalubalulekile ebomini bukaEliya?
UELIYA wayebaleka emvuleni njengoko kwakusiya kurhatyela. Kwakuza kufuneka ahambe umgama omde ngaphambi kokuba afike eYizereli, kwaye neminyaka yayisele ihambile. Wabaleka engadinwa, kuba wayexhaswa ‘sisandla sikaYehova.’ Amandla awayenawo wayengazange wanawo ngaphambili. Wade washiya amahashe awayerhuqa inqwelo kaKumkani uAhabhi.
2 Kwakuseza kufuneka ahambe umgama omde. Yiba nomfanekiso-ngqondweni kaEliya enethwa yiloo mvula, ecamngca ngolona suku luzaliswe ziziganeko ebomini bakhe. Ngokungathandabuzekiyo, yayiluloyiso oluzukileyo kuThixo kaEliya, uYehova, nakunqulo lokwenyaniso. Ngoku uEliya wayengasayiboni intaba evuthuza umoya yeKarmele, apho uYehova wamsebenzisela ukulwa nonqulo lukaBhahali. Apho, amakhulukhulu abaprofeti bakaBhahali abhencwa njengamaxoki angendawo aza atshatyalaliswa. UEliya wathandaza kuYehova ukuba aphelise imbalela eyayithwaxe ilizwe iminyaka emithathu enesiqingatha. Yana imvula!
3, 4. (a) Njengoko uEliya wayesiya eYizereli, yintoni emel’ ukuba yayimenza abe nethemba lokuba izinto ziza kutshintsha? (b) Yiyiphi imibuzo esiza kuthetha ngayo?
3 Njengoko uEliya wayebaleka loo mgama weekhilomitha ezingama-30 esiya eYizereli, kusenokwenzeka ukuba wayenethemba lokuba izinto ziza kutshintsha. Mhlawumbi wayezixelele ukuba kuza kuba bhetele ngoku. UAhabhi wayemele aguquke nakanjani! Emva kokuba ebone loo mmangaliso, wayenyanzelekile ukuba aluyeke unqulo lukaBhahali; anqande umfazi wakhe uIzebhele; aze ayeke ukutshutshisa abakhonzi bakaYehova.
4 Xa izinto zibonakala zisihambela kakuhle, iqhelekile into yokuba sibe nethemba. Sisenokucinga ukuba imeko yethu iza kuqhubeka itshintsha, mhlawumbi nezona ngxaki zethu zinkulu zidlule. Ukuba uEliya wayecinga ngaloo ndlela, besingayi kothuka, kuba “wayengumntu oneemvakalelo ezinjengezethu.” (Yak. 5:17) Enyanisweni, iingxaki zikaEliya zazingekazukuphela. Kwiiyure ezingephi uEliya wayeza koyika, adandatheke ngokokude anqwenele nokufa. Kwenzeka ntoni, ibe uYehova wamnceda njani umprofeti wakhe ukuze omelele abe nokholo nenkalipho? Makhe sibone.
Ukutshintsha Kwezinto Okungalindelekanga
5. Ngaba uAhabhi wayefunde ukumhlonela uYehova emva kweziganeko ezenzeka kwiNtaba iKarmele, yaye sikwazi njani oku?
5 Ukufika kuka-Ahabhi kwibhotwe lakhe eYizereli, ngaba wabonakalisa inguquko? Sifunda oku: “UAhabhi waxelela uIzebhele konke oko kwakwenziwe nguEliya nendlela awababulala ngayo bonke abaprofeti ngekrele.” (1 Kum. 19:1) Phawula ukuba xa uAhabhi ethetha ngeziganeko zalo mini akathethi ngoThixo kaEliya uYehova. Ekubeni uAhabhi wayibona ngeliso lenyama imimangaliso eyenzeka ngaloo mini
6. UIzebhele wathumela umyalezo othini kuEliya, yaye wawuthetha ukuthini?
6 UIzebhele waba ligqabi ngumsindo! Wathumela esi sigidimi kuEliya: “Mabenjenje oothixo, baze bongeze ngolu hlobo, ukuba ngeli xesha ngomso andiyi kuwenza umphefumlo wakho ube njengomphefumlo wabo ngabanye!” (1 Kum. 19:2) Esi yayisisisongelo sokufa esingathethekiyo. Kwakungathi uIzebhele wayefunga ngokuba uxolele ukufa ukuba wayengenakubulawa uEliya ngolo suku, ngenxa yento awayeyenze kubaprofeti bakaBhahali. Khawube nomfanekiso ngqondweni kaEliya evuswa ebuthongweni ngobo busuku bunoqhwithela eYizereli exelelwa loo myalezo kakumkanikazi woyikisayo. Wamchaphazela njani?
Wonganyelwa Kukudimazeka Noloyiko
7. Isisongelo sikaIzebhele samenza ntoni uEliya, yaye wenza ntoni?
7 Ukuba uEliya wayecinga ukuba iphelile imfazwe nxamnye nabaprofeti bakaBhahali, wayewuphosile umhlola. Akukho nto yayinokumguqula uIzebhele. Inkoliso yoogxa bakaEliya yayisele ibulewe yaye kwakubonakala ukuba naye wayeza kulandela. Isisongelo sikaIzebhele samenza ntoni uEliya? IBhayibhile ithi: “Woyika.” Ngaba uEliya waba nomfanekiso ngqondweni wendlela awayeza kubulawa ngayo nguIzebhele? Ukuba kunjalo wayefanele ukoyika. Enokuba yayiyintoni na esengqondweni yakhe, uEliya “wahamba ngenxa yomphefumlo wakhe”
Ukuba sifuna ukuhlala sikhaliphile, asimele sisoloko sicinga ngezinto ezisoyikisayo
8. (a) Ingxaki kaPetros yayifana njani nekaEliya? (b) Sisiphi isifundo esinokusifunda kuEliya noPetros?
8 UEliya wayengeyondoda yokuqala yokholo ukonganyelwa luloyiko. Kamva nompostile uPetros waba nale ngxaki. Ngokomzekelo, xa uYesu wenza uPetros wahamba phezu kwamanzi, lo mpostile ‘wakhangela kwisaqhwithi somoya.’ Waphelelwa yinkalipho waza watshona. (Funda uMateyu 14:30.) Ngaloo ndlela umzekelo kaPetros noEliya usifundisa isifundo esibalulekileyo. Ukuba sifuna ukuhlala sikhaliphile, asimele sisoloko sicinga ngezinto ezisoyikisayo. Kufuneka sicamngce ngoMthombo wethemba lethu.
“Kwanele!”
9. Chaza ukuba lwalunjani uhambo lukaEliya nendlela awayevakalelwa ngayo njengoko esaba.
9 Esoyika, uEliya wasaba waya emzantsi ntshona weBher-shebha eyayimalunga neekhilomitha ezili-150, idolophu ekumda osemazantsi akwaYuda. Wamshiya apho umlindi wakhe waza waya entlango yedwa. Ingxelo ithi wahamba “uhambo oluthabatha usuku,” sinokuba nomfanekiso ngqondweni wakhe enduluka ukuthi chapha kwelanga, kubonakala ukuba wayengenamphako. Edandathekile yaye esoyika, wafathula kuloo ntlango kwingqatsini yelanga. Njengoko ilanga lalisiya kunina, uEliya waphelelwa ngamandla. Edinwe eyimfe wahlala phantsi komthi
10, 11. (a) Umthandazo kaEliya kuYehova wawuthetha ntoni? (b) Chaza iimvakalelo zabanye abakhonzi bakaThixo abadimazekayo usebenzisa izibhalo ezicatshuliweyo.
10 UEliya wathandaza ephelelwe ngamacebo. Wacela ukufa. Wathi: “Andilunganga ngaphezu kookhokho bam.” Wayesazi ukuba ookhokho bakhe babeluthuli namathambo engcwabeni, babengenakukwazi ukunceda mntu. (INtshu. 9:10) UEliya wayeziva engento yanto. Akumangalisi ukuba wakhala wathi: “Kwanele!” Wayesaphilela ntoni?
11 Ngaba kufanele kusothuse ukuba indoda enqula uThixo idimazeke kangaka? Akunjalo. Iqela lamadoda nabafazi abathembekileyo ekuthethwa ngabo eBhayibhileni bakhe badimazeka kangangokuba banqwenela ukufa
12. Ukuba uziva udandathekile, unokuwuxelisa njani umzekelo kaEliya?
12 Namhlanje, siphila ‘kumaxesha amanqam ekunzima ukujamelana nawo,’ ngoko akumangalisi ukuba abantu abaninzi, kwanabakhonzi bakaThixo abathembekileyo, beziva bedimazekile maxa wambi. (2 Tim. 3:1) Ukuba wakha waziva ukuloo meko, landela lo mzekelo kaEliya: Phalaza imbilini yakho kuThixo. Kuba uYehova ‘nguThixo wentuthuzelo yonke.’ (Funda eyesi-2 kweyabaseKorinte 1:3, 4.) Ngaba wamthuthuzela uEliya?
UYehova Wamomeleza Umprofeti Wakhe
13, 14. (a) UYehova wayibonisa njani inkxalabo ngomprofeti Wakhe esebenzisa ingelosi? (b) Kutheni sisithuthuzela isibakala sokuba uYehova wazi ngamnye wethu, kuquka iintsilelo zethu?
13 Ucinga ukuba uYehova wayevakalelwa njani xa esezulwini ebona umprofeti wakhe elele phantsi komthi entlango ecela ukufa? Akuyomfuneko ukuba siqashele. Emva kokuba uEliya ebiwe bubuthongo, uYehova wathumela ingelosi yakhe. Ingelosi yamvusa ngobunono uEliya yaza yathi kuye: “Vuka, udle.” UEliya wavuka, kuba le ngelosi yayimphathele isonka esishushu namanzi. Mhlawumbi akazange ayibulele naloo ngelosi. Ingxelo ithi lo mprofeti watya waza wasela walala kwakhona. Ngaba wayedimazeke gqitha? Ingelosi yaphinda yamvusa okwesibini mhlawumbi xa kusithi qheke ukusa. Yaphinda yathi kuEliya, “Vuka, udle,” yaza yoleka isithi: “Kuba uhambo lude kakhulu kuwe.”
14 Isebenzisa ulwazi eyayilunikwe nguThixo, le ngelosi yayisazi ukuba wayesiya phi uEliya. Kwakhona yayisazi ukuba uEliya wayengenawo amandla awaneleyo okuhamba loo mgama. Kuthuthuzela ngokwenene ukukhonza uThixo olwaziyo usukelo lwethu neentsilelo zethu. (Funda iNdumiso 103:13, 14.) Kwamnceda njani uEliya oko kutya?
15, 16. (a) Ukondliwa nguYehova kwamnceda kwintoni uEliya? (b) Kutheni simele siyixabise indlela uYehova abondla ngayo abakhonzi bakhe namhlanje?
15 Sifunda oku: “Wavuka waza wadla wasela, kwaye womelezwa ngamandla eso sondlo iintsuku ezingamashumi amane nobusuku obungamashumi amane ukuya kufikelela entabeni yoThixo oyinyaniso, eHorebhe.” (1 Kum. 19:8) NjengoMoses kwiinkulungwane ezintandathu ngaphambili, noYesu kwiinkulungwane eziphantse zibe lishumi emva kwakhe, uEliya wazila ukutya iintsuku nobusuku obungama-40. (Eks. 34:28; Luka 4:1, 2) Eso sidlo asizange siziphelise iingxaki zakhe, kodwa samhluthisa ngokungummangaliso ixesha elide. Khawube nomfanekiso ngqondweni wale ndoda esele ikhulile ifathula kuloo ntlango iintsuku ngeentsuku, iiveki ngeeveki phantse inyanga enesiqingatha.
16 UYehova uyabaxhasa abakhonzi bakhe nanamhlanje, kungekhona ngokutya okungummangaliso, kunoko ngendlela ebaluleke ngakumbi. Abakhonzi bakhe ubabonelela ngokutya kokomoya. (Mat. 4:4) Ukufunda ngoThixo eLizwini lakhe nakwiimpapasho ezisekelwe eBhayibhileni kuyasomeleza ngokomoya. Ukuzondla ngokutya kokomoya okunjalo akunakuziphelisa zonke iingxaki zethu, kodwa kunokusinceda sinyamezele izinto ebesingenakuzinyamezela ngamandla ethu. Kwakhona kunokusinika “ubomi obungunaphakade.”
17. Waya phi uEliya, yaye yintoni eyayisenza loo ndawo ibaluleke?
17 UEliya wahamba iikhilomitha eziphantse zibe ngama-320 wade waya kufika kwiNtaba yeHorebhe. Yindawo eyayibalulekile, kuba apho uYehova wayekhe wavela kuMoses esebenzisa ingelosi etyholweni elivuthayo waza kamva wenza umnqophiso woMthetho noSirayeli. UEliya wahlala emqolombeni.
Indlela UYehova Amthuthuzela Namomeleza Ngayo Umprofeti Wakhe
18, 19. (a) Umthunywa kaYehova ongumoya wabuza wuphi umbuzo, yaye uEliya waphendula wathini? (b) UEliya wabonisa ziphi izizathu ezithathu zokudandatheka kwakhe?
18 Kwintaba yeHorebhe, “ilizwi” likaYehova
19 Okokuqala, uEliya wayevakalelwa kukuba usebenzele ilize. Nangona kangangeminyaka ‘wayenekhwele ngokupheleleyo’ ekukhonzeni uYehova, ebeka igama elingcwele likaThixo nonqulo lwakhe kwindawo yokuqala, uEliya wabona ukuba imeko yayisiya isiba mandundu. Abantu babengenalukholo bevukela, ngoxa unqulo lobuxoki lwaluthath’ unyawo. Okwesibini uEliya wayeziva elilolo. Wathi “ndim kuphela oseleyo,” ngokungathi nguye kuphela owayekhonza uYehova kolo hlanga. Okwesithathu, uEliya wayesoyika. Abanye oogxa bakhe abangabaprofeti babesele bebulewe, yaye wayecinga ukuba uza kulandela. Kwakusenokungabi lula ngoEliya ukuchaza iimvakalelo zakhe kodwa akazange avumele ikratshi okanye ukuziva ehlazekile kumongamele. Ngokuthandaza kuThixo, wabamisela umzekelo bonke abantu abathembekileyo.
20, 21. (a) Chaza into eyabonwa nguEliya ngasesangweni lomqolomba kwiNtaba yeHorebhe. (b) Amandla kaYehova amfundisa ntoni uEliya?
20 Wazilungisa njani uYehova izinto ezazixhalabisa uEliya? Ingelosi yaxelela uEliya ukuba eme esangweni lomqolomba. Wathobela engazi ukuba kuza kwenzeka ntoni. Kwabhudla umoya omkhulu! Umele ukuba wazitsho zavaleka iindlebe, kuba wazicanda phakathi iintaba neengxondorha. Yiba nomfanekiso ngqondweni kaEliya ezama ukugquma amehlo njengoko ebambe ingubo eyenziwe ngoboya kuloo moya wawuvuthuza. Wayegxadazela, kuba umhlaba waqalisa ukunyikima
21 Kwimeko nganye, le ngxelo isikhumbuza ukuba uYehova wayengafumaneki kuzo zombini ezo zinto zibonisa amandla endalo angummangaliso. UEliya wayesazi ukuba uYehova wayengengothixo oyindalo njengoBhahali, owayenqulwa ngabanquli bakhe besithi “nguMkhweli waMafu,” okanye umnisi wemvula. UYehova nguMthombo wawo onke amandla akwindalo, kodwa mkhulu kakhulu kunayo yonke indalo ayidalileyo. Namazulu awamlingenanga. (1 Kum. 8:27) Zamnceda njani uEliya ezi zinto? Khumbula ukuba wayesoyika. Ekubeni wayexhaswa nguYehova onamandla, uEliya wayengafanele amoyike uAhabhi noIzebhele.
22. (a) “Ilizwi elizolileyo neliphantsi” lamqinisekisa njani uEliya ukuba wayengengomntu ongento yanto? (b) Kusenokwenzeka ukuba yayingubani eli ‘lizwi lizolileyo neliphantsi’? (Funda umbhalo osemazantsi.)
22 Emva kwaloo mlilo, kwathi cwaka waza uEliya weva “ilizwi elizolileyo neliphantsi.” Limkhuthaza ukuba aphinde athethe kwakhona, wenjenjalo, ezityand’ igila isihlandlo sesibini. * Mhlawumbi loo nto yamnika esinye isiqabu. Ngokungathandabuzekiyo, uEliya wathuthuzelwa ngamazwi aphinda athethwa leli ‘lizwi lizolileyo liphantsi.’ UYehova waxelela uEliya ukuba wayengengomntu ongento yanto. Njani? UThixo wachaza injongo yakhe yokulwa unqulo lukaBhahali kwaSirayeli. Kucacile ukuba umsebenzi kaEliya wawungelolize, kuba injongo kaThixo yayihambela phambili. Ukongezelela koko, uEliya wayeyinxalenye yaloo njongo kuba uYehova waphinda wamthuma emnika nemiyalelo ecacileyo.
23. Ziziphi iindlela ezimbini uYehova awamthuthuzela ngazo uEliya kuba elilolo?
23 Kuthekani ngokuziva kukaEliya elilolo? UYehova wenza izinto ezimbini ngale meko. Okokuqala, wayalela uEliya ukuba athambise uElisha njengomprofeti owayeza kungena ezihlangwini zakhe. Lo mfana wayeza kuba liqabane likaEliya aze amncedise iminyaka eliqela. Wayeza kuncedakala ngokwenene! Okwesibini uYehova wachaza ezi ndaba zichulumancisayo: “Ndishiye amawaka asixhenxe kwaSirayeli, onke amadolo angaguqanga kuBhahali, nayo yonke imilomo engakhange imange.” (1 Kum. 19:18) UEliya wayengayedwanga. Umele ukuba wavuya esakuva ngaloo mawaka abantu abathembekileyo abangazange bamnqule uBhahali. Wayefuneka ngokwenene uEliya kubo ukuze baqhubeke nenkonzo yabo, ababekele umzekelo ongagungqiyo wokunyaniseka kuYehova ngaloo maxesha obunzima. Umele ukuba uEliya wachukumiseka gqitha akuva loo mazwi ngengelosi kaYehova, ‘ilizwi elipholileyo neliphantsi’ likaThixo.
Ngandlel’ ithile, ukuba siyayivumela, iBhayibhile inokufaniswa nelo ‘lizwi lipholileyo liphantsi’
24, 25. (a) Sinokuliphulaphula ngayiphi indlela ilizwi likaYehova “elipholileyo neliphantsi” namhlanje? (b) Kutheni sinokuqiniseka ukuba uEliya wayamkela intuthuzelo evela kuThixo?
24 NjengoEliya, sinokoyikiswa ngamandla endalo, sibe sifanele. Indalo ibonakalisa amandla oMdali. (Roma 1:20) UYehova usakuthanda ukusebenzisa amandla akhe ukuze ancede abakhonzi bakhe abathembekileyo. (2 Kron. 16:9) Noko ke, uThixo uthetha ngokucacileyo nathi esebenzisa iLizwi lakhe iBhayibhile. (Funda uIsaya 30:21.) Ngandlel’ ithile, ukuba siyayivumela, iBhayibhile inokufaniswa nelo ‘lizwi lipholileyo liphantsi.’ Lisetyenziswa nguYehova namhlanje ukuze asalathise, asilungise, asikhuthaze aze asiqinisekise ukuba uyasithanda.
25 Ngaba uEliya wayamkela intuthuzelo ayifumana kuYehova kwiNtaba yeHorebhe? Ngokungathandabuzekiyo! Wabuyela emsebenzini wakhe kwakhona, ekhaliphile, ethembekile njengaxa wayesilwa nonqulo lobuxoki. Ukuba nathi sithobela amazwi kaThixo aphefumlelweyo, ‘intuthuzelo yeZibhalo,’ siya kukwazi ukuxelisa ukholo lukaEliya.
^ isiqe. 22 Eli “lizwi lizolileyo neliphantsi” kusenokwenzeka ukuba ikwaleliya eladlulisela ‘ilizwi likaYehova’ kweyoku-1 yeziKumkani 19:9. Kwivesi 15 lo moya kuthiwa “nguYehova.” Sisenokukhumbula umoya owasetyenziswa nguYehova ukukhokela amaSirayeli entlango athi uYehova uThixo ngawo: ‘Igama lam likuwo.’ (Eks. 23:21) Asinakubetha ngenqindi phantsi kule nkalo, kodwa kubalulekile ukukhumbula ukuba ngaphambi kokuba eze emhlabeni uYesu ‘wayenguLizwi,’ iSithethi sikaYehova esikhethekileyo kubakhonzi bakhe.


text:
Meyi 6, 2015
EGUATEMALA
Izikolo ZaseGuatemala Zilungisa Ingxaki Yolutsha Olundlongondlongo Ngeencwadi ZamaNgqina KaYehova
ISIXEKO SASEMEXICO—Izikolo ezithathu eGuatemala zicele iincwadi kumaNgqina KaYehova ukuze zifundise ngazo. AmaNgqina aye anikela ngeencwadi eziyi-3 500 zeSpanish nezesiQuiché. IsiQuiché lulwimi oluthethwa ngamaMaya, kwimimandla ekwintshona yeGuatemala.
Ezi zikolo zithethe namaNgqina KaYehova kuba zimbalwa iintlangano ezenza iincwadi zesiQuiché ibe iincwadi zawo zithetha ngezinto olujongene nazo ulutsha lwaseGuatemala. UProfesa Maria Cortez uthe xa ebhala ngesizathu sokucelwa kwezi ncwadi: “Ibikukuhlangula amasiko nemigaqo yokuziphatha efuneka kakhulu ekuhlaleni.”
Kutshanje kuphawuleke ukuba ulwaphulo-mthetho nobundlobongela bolutsha buya buqatsela eGuatemala. Ngenxa yesi sizathu ke, imibutho elwa nobundlobongela eGuatemala, njengeViolence Prevention Program, iyilwe ngenjongo yokumanyanisa “abafundi, abazali, ootitshala, abasemagunyeni nabahlali ekuqiniseni ukhuseleko ezikolweni, ukwenza imidlalo nokuqeqesha ulutsha nabantu abadala.” Ngokuhambisana nale njongo, izikolo ezithathu eGuatemala zicele iikopi zencwadi ethi INcwadi Yam Yamabali EBhayibhile ngesiQuiché. Esinye sezi zikolo sona sicele iikopi zencwadi yamaNgqina ethetha ngolutsha, ethi Imibuzo Yabantu Abaselula—Iimpendulo Eziluncedo, uMqulu 1 no-2 ngeSpanish. Sizinike nabazali ezi ncwadi ukuze bancedise abantwana babo kumsebenzi wasekhaya. Esi sikolo sikwathathe nevidiyo ethi Unyana Wolahleko Uyabuya, eyenziwe ngamaNgqina KaYehova, ukuze sifundise ngayo.
UErick De Paz, isithethi samaNgqina KaYehova eGuatemala, uthi: “Nangona eyona njongo yethu iphambili ikukusasaza iindaba eziseBhayibhileni emakhayeni abantu, iyasivuyisa into yokuba iincwadi zethu ziluncedo kootitshala nakubazali xa bekhulisa abantwana babo.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 “Uze ungathi uyibona inkunzi yenkomo yomzalwana wakho okanye igusha yakhe ibhadula, uzisithelise ngabom kuyo.+ Ufanele nakanjani na uzibuyisele kumzalwana wakho.+
2 Ke ukuba akakho kufuphi kuwe umzalwana wakho kwaye akumazi, umele uyizise ekhayeni lakho, ihlale kuwe ade ayifune umzalwana wakho. Wothi ke ngoko uyibuyisele kuye.+
3 Uya kwenjenjalo nakwiesile lakhe, wenjenjalo kwingubo yakhe yokwaleka, wenjenjalo kuyo nantoni na yomzalwana wakho elahlekileyo, ethe yalahleka kuye waza wayifumana wena. Akuvumelekanga ukuba uzisithelise kuyo.
4 “Uze ungathi ulibona iesile lomzalwana wakho okanye inkunzi yakhe yenkomo iwile endleleni, uzisithelise ngabom kuzo. Ufanele nakanjani na umncedise ukuzivusa.+
5 “Isambatho sendoda eyomeleleyo masinganxitywa libhinqa, nendoda eyomeleleyo mayingayambathi ingubo yokwaleka yebhinqa;+ kuba uyacekiseka kuYehova uThixo wakho nabani owenza ezi zinto.
6 “Xa kuthe kwakho indlwane yentaka phambi kwakho endleleni, emthini okanye emhlabeni, inamantshontsho+ okanye amaqanda, unina ehleli phezu kwamantshontsho okanye amaqanda lawo, uze ungamthabathi unina kunye nenzala yakhe.+
7 Womndulula yena unina, kodwa yona inzala ungayithabatha; ukuze kulunge kuwe, uze ngokwenene uyandise imihla yakho.+
8 “Xa uthe wakha indlu entsha, umele ulwenzele ungqameko uphahla lwakho,+ ukuze ungazisi tyala lagazi endlwini yakho xa athe wawa owayo kuyo.
9 “Uze ungahlwayeli iintlobo ezimbini zembewu esidiliyeni sakho,+ hleze imveliso epheleleyo yembewu oyihlwayeleyo nemveliso yesidiliya sakho kunikelwe ngayo engcweleni.
10 “Uze ungalimi ngenkunzi yenkomo ne-esile kunye.+
11 “Uze unganxibi umxube woboya nelinen kunye.+
12 “Uze uzenzele amanquma emiphethweni yomine yesinxibo sakho ozigqubuthela ngaso.+
13 “Xa indoda ithe yathabatha umfazi, yaba neentlobano zokwazana naye yaza yamthiya,+
14 yammangalela ngokwenza izenzo ezibi yaza yamzisela igama elibi+ yathi, ‘Ndimthabathile lo mfazi, ndasondela kuye, andabufumana ubungqina bobunyulu kuye’;+
15 uyise wentombazana nonina bamele babuzise ubungqina bobunyulu bentombazana leyo kumadoda amakhulu esixeko esangweni;+
16 wothi ke uyise wentombazana leyo kumadoda amakhulu, ‘Intombi yam ndiyinike le ndoda ukuba ibe ngumfazi wayo, suka yona yayithiya.+
17 Yabonani, iyimangalela ngokwenza izenzo ezibi,+ isithi: “Andibufumananga entombini yakho ubungqina bokuba inyulu.”+ Nabu ke ubungqina bobunyulu bentombi yam.’ Boyitwabulula ke ingubo yokwaleka phambi kwamadoda amakhulu esixeko.
18 Aya kwandula ke amadoda amakhulu+ eso sixeko ayithabathe loo ndoda ayiqeqeshe.+
19 Yaye aya kuyihlawulisa ikhulu leeshekele zesilivere, azinike uyise wentombazana, ngokuba iyivelisele igama elibi intombi enyulu yakwaSirayeli;+ ize ke iqhubeke ingumfazi wayo. Ayivumelekanga ukuba iqhawule umtshato nayo yonke imihla yayo.
20 “Ke ukuba oku kungqineke kuyinyaniso, abafumaneka ubungqina bobunyulu bentombazana leyo,+
21 oyikhuphela esangweni lendlu kayise loo ntombazana, ayigibisele ngamatye amadoda esixeko sakowayo, ife, ngokuba yenze ubudenge obulihlazo+ kwaSirayeli ngokuthi ibe ngunongogo endlwini kayise.+ Ubususe ke ububi bungabikho phakathi kwakho.+
22 “Xa indoda ithe yafunyanwa ilele umkamntu,+ bamele bafe bobabini, loo ndoda ilele naloo mfazi, nomfazi lowo.+ Ubususe ke ububi bungabikho kwaSirayeli.+
23 “Xa kuthe kwakho intombazana enyulu eganelwe indoda,+ yaza enye indoda yayifumana phakathi kwesixeko, yayilala,+
24 nize nibakhuphele bobabini esangweni leso sixeko, nibagibisele ngamatye, bafe, intombazana leyo kuba ingamemezanga esixekweni, nendoda leyo kuba imthobile umfazi wedlelane layo.+ Ubususe ke ububi bungabikho phakathi kwakho.+
25 “Noko ke, ukuba indoda iyifumene isendle intombazana eganiweyo, yaza indoda leyo yayibamba yayilala, imele ife yodwa loo ndoda iyileleyo,
26 uze ungayenzi nto intombazana leyo. Akukho sono silingenwe kukufa entombini, kuba kanye njengoko indoda ithi ilivukele idlelane layo ize iwubulale umphefumlo walo,+ injalo le meko.
27 Ngokuba iyifumene endle. Imemezile intombazana eganiweyo, akwabikho uyihlangulayo.
28 “Xa indoda ithe yafumana intombazana enyulu engaganwanga, yayibamba yaza yayilala,+ baza babhaqwa,+
29 loo ndoda iyileleyo yomnika uyise amashumi amahlanu eeshekele zesilivere,+ ibe ngumfazi wayo kuba iyithobile. Ayivumelekanga ukuba iqhawule umtshato nayo yonke imihla yayo.+
30 “Indoda mayingamthabathi umfazi kayise, ukuze ingawutyhili umbhinqo kayise.+
Yithumele
Yithumele
Duteronomi 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKWENZEKA EHLABATHINI
Makhe Sithethe Ngobuhlobo Nabanye Abantu
Xa kuthethwa ngobuhlobo, ngaba ubuya kuqala eBhayibhileni xa ufuna icebiso okanye ngaba ubuya kugqibelisa kuyo? Khawubone indlela ubulumko bayo bamandulo obuyiyo xa buthelekiswa nophando lwanamhlanje.
EIndiya
Ngokutsho kophando olwenziwe ngo-2014, ulutsha oluyi-61% oluneminyaka ephakathi kweyi-18 neyi-25 lukholelwa ukuba ukwabelana ngesondo ngaphambi komtshato “yinto nje engenamsebenzi eIndiya.” Omnye ugqirha oseMumbai waxelela iHindustan Times ukuba ngokwembono yakhe, “ukuthandana kwabafana neentombi akuthethi kuthi bacinga ngokutshatana. Enoba ngumntu abadibene naye baza balala naye ngaloo mini, umntu abalalana naye nje ukuzanelisa okanye ngumntu abahlalisana naye, loo nto ayithethi kuthi bazibophelele kuye.”
KHAWUCINGE NGOKU: Ngaba izifo ezidluliselwa ngokwabelana ngesondo kunye nomva-ndedwa zibangelwa kukwabelana ngesondo ngaphambi komtshato okanye emva komtshato?—1 Korinte 6:18.
EDenmark
Ukusoloko uxambulisana namalungu entsapho kuthiwa kunokubangela ukuba umntu afe ngaphambi kwexesha xa ephakathi kweminyaka eyi-45 neyi-64 ubudala. Abaphandi kwiUniversity of Copenhagen benza uphando kubantu abakobu budala abamalunga ne-10 000 kwisithuba seminyaka eyi-11 baza bafumanisa ukuba abantu ababesoloko bexambulisana nomntu osondeleyo kubo babenamathuba amaninzi okufa ngaphambi kwexesha kunabo babengafane baxambulisane namntu. Umbhali wolu phando uthi ukulawula amaxhala neemfuno nokulawula iingxabano “kunokujongwa njengeyona ndlela ibalulekileyo yokunciphisa ukufa ngaphambi kwexesha.”
IBHAYIBHILE ITHI: “Nabani na owabambayo amazwi akhe unolwazi, nomntu oqondayo unomoya opholileyo.”—IMizekeliso 17:27.
EMerika
Ngokutsho kophando lwakutshanje olwenziwe kubantu abasandul’ ukutshata abayi-564 eLouisiana, abantu abahlukanayo baze baphinde babuyelane xa besathandana ngaphambi komtshato baba namathuba amaninzi okwahlukana kwiminyaka emihlanu yokuqala betshatile. Badla ngokusoloko bexabana kwaye abaneliseki kwimitshato yabo.
IBHAYIBHILE ITHI: “Oko uThixo akubophelele ngedyokhwe ndawonye [emtshatweni] makungahlukaniswa mntu.”—Mateyu 19:6.
Funda Okungakumbi
Ngaba Kukho Into Ephosakeleyo Ngokulalana Ngaphambi Komtshato?
Funda oko iBhayibhile ikutshoyo ngokulalana ngaphambi komtshato nezinye iindlela zokwabelana ngesondo.
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
IMBONISELO MEYI 2015
Ngaba Isiphelo Sikufuphi?
Xa usiva amazwi athi, “Isiphelo sikufuphi!” yintoni ethi qatha engqondweni yakho? Ngaba ukucinga ngaso kukushiya unovalo?
“Isiphelo”—Siza Kuba Njani?
Ubusazi na ukuba iBhayibhile ithetha kakuhle ngesiphelo?
Ngaba Isiphelo Sikufuphi?
Funda ngezinto ezine eziseBhayibhileni ezithetha ngesiphelo neziwuphendulayo lo mbuzo.
Abaninzi Baza Kusinda Xa Kufika Isiphelo—Nawe Ungasinda
Kodwa njani? Ngokuqokelela ukutya na okanye izinto ocinga ukuba uza kuzidinga xa kufika isiphelo?
Ngaba Ubusazi?
Ngaba izinto ezembiweyo zakudala ziyangqinelana neBhayibhile? Zanyamalala nini iingonyama kumazwe ekuthethwe ngawo eBhayibhileni?
Ndafunda Ukuba UYehova Unenceba Ibe Uyaxolela
UNormand Pelletier, wayengasakwazi ukuphila ngaphandle kokuba izinto zabanye abantu. Kodwa wathi akufunda ivesi nje enye yeBhayibhile, zewaxa iinyembezi.
“Ndisesikhundleni SikaThixo Yini Na?”
Ngaba nikhe naphehluzeliswa ngumona, ukutyan’ izithende, nokucaphukelana entsatsheni yakho? Ukuba kunjalo, ibali likaYosefu lingakunceda.
Iimpendulo Zemibuzo YeBhayibhile
Kutheni iza kuthatha iminyaka eyi-1 000 imini yomgwebo?
Izinto Ezingakumbi Ezifumaneka Kwi-intanethi
Buza Kwenza Ntoni UBukumkani BukaThixo?
Funda ukuba unokulindela ntoni xa uBukumkani bukaThixo bulawula emhlabeni.


text:
IMBONISELO (YOKUFUNDISA) DISEMBA 2013
Le Mboniselo ixubusha ngeendlela esinokuzikhusela ngayo singaphulukani nokholo lwethu. Ixubusha nangexesha esimele senziwe ngalo iSikhumbuzo Sangokuhlwa SeNkosi nentsingiselo yaso kuthi.
UYehova Wayebafihla Kwizithunzi Zeentaba
AmaNgqina kaYehova ahlala eJamani ayelufumana njani uncwadi lweBhayibhile xa kwakulawula amaNazi? Ziziphi iingozi awayejamelene nazo?
Kuphepheni ‘Ukugungqiswa Ngokukhawuleza Kwingqiqo Yenu’!
Ziziphi izilumkiso eziluncedo ezabhalwa nguPawulos kwincwadi yesibini kwabaseTesalonika? Yintoni enokusinceda siphephe ukukhohliswa?
Ngaba Uza Kuncama Izinto Ezithile Ngenxa YoBukumkani?
Funda iindlela esinokulisebenzisa ngazo ixesha esinalo, imali, amandla nobuchule bethu ukuze sixhase uBukumkani bukaThixo.
Ngaba Usakhumbula?
Ngaba uye wakuvuyela ukufunda iiMboniselo zakutshanje? Khawubone ukuba uzikhumbula kangakanani na.
‘Oku Koba Sisikhumbuzo Kuni’
Yintoni amaKristu amele ayazi ngePasika? Sibaluleke ngantoni iSidlo Sangokuhlwa SeNkosi kuthi sonke?
“Oku Kwenzeleni Ukundikhumbula”
Siwazi njani umhla esimele sibe ngawo iSidlo Sangokuhlwa SeNkosi? Sifuzisela ntoni isonka newayini?
Ukujamelana Nentlungu Yokufelwa Liqabane
Intlungu yokuphulukana neqabane iyamngcungcuthekisa umntu yaye ithatha ixesha. Cinga ngendlela ithemba lovuko elifumaneka kwiLizwi likaThixo elingumthombo wentuthuzelo ngayo.
Isalathiso Semibandela SeMboniselo Yohlelo Lokufundisa Sika-2013
Khangela isalathiso semibandela yamanqaku aye apapashwa kwiMboniselo Yohlelo Lokufundisa ka-2013.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
46 Lilo eli ilizwi likaYehova elafikayo kuYeremiya umprofeti ngokuphathelele iintlanga:+
2 NgeYiputa,+ ngokuphathelele umkhosi wamajoni kaFaro Neko ukumkani waseYiputa,+ owayengakuMlambo umEfrate eKarkemishe,+ lowo uNebhukaderetsare ukumkani waseBhabhiloni wamoyisa ngonyaka wesine kaYehoyakim+ unyana kaYosiya, ukumkani wakwaYuda:
3 “Lungisani, madoda, ingweletshetshe nekhaka elikhulu, nize nisondele edabini.+
4 Bophani amahashe, nize nikhwele, bakhweli-mahashe, nize nizimise ninezigcina-ntloko. Khazimlisani iincula. Yambathani izambatho zentsimbi.+
5 “‘Kutheni na ukuze ndibabone bengenwe lunkwantyo? Bayabuya, namadoda abo anamandla ayatyunyuzwa; yaye ngokuqinisekileyo basabile, abajikanga.+ Kukho ukothuka macala onke,’+ utsho uYehova.
6 ‘Lowo ukhawulezayo makangazami ukusaba, nendoda enamandla mayingazami ukubaleka.+ Ngasemntla+ ngaseludongeni loMlambo umEfrate bakhubekile baza bawa.’+
7 “Ngubani na lo unyuka kanye njengoMlambo umNayile, njengemilambo enamanzi alatyuzayo?+
8 IYiputa inyuka kanye njengoMlambo umNayile,+ nanjengemilambo enamanzi alatyuzayo.+ Kwaye ithi, ‘Ndiya kunyuka. Ndiya kugubungela umhlaba. Ndiya kukulungela ukusitshabalalisa isixeko nabo bangabemi kuso.’+
9 Nyukani, nina mahashe; nidlongozele, nina zinqwelo! Makaphume amadoda anamandla, uKushe+ noPuti,+ abaphatha ikhaka, namaLudi,+ aphatha nagoba isaphetha.
10 “Loo mini yeyeNkosi enguMongami, uYehova wemikhosi, imini yempindezelo yokuziphindezelela kwiintshaba zakhe.+ Yaye ngokuqinisekileyo ikrele liya kuqwenga lizanelise lize lizaliswe ligazi, kuba iNkosi enguMongami,+ uYehova wemikhosi, inombingelelo+ kwilizwe lasemntla ngakuMlambo umEfrate.+
11 “Nyuka uye eGiliyadi uze ufumane ibhalsam,+ ntombi enyulu yaseYiputa.+ Uzandise ngelize iindlela zokuziphilisa. Akukho kuchacha kuwe.+
12 Iintlanga zilivile ihlazo lakho+ nesikhalo sakho sizalise ilizwe.+ Kuba indoda enamandla ikhubekile kwindoda enamandla.+ Awe phantsi ndawonye, omabini.”
13 Ilizwi awalithethayo uYehova kuYeremiya umprofeti ngokubhekisele ekuzeni kukaNebhukaderetsare ukumkani waseBhabhiloni ukuza kuxabela ilizwe laseYiputa, lalisithi:+
14 “Kuxeleni oku eYiputa, madoda, nikuvakalise naseMigdoli,+ nikuvakalise naseNofu+ naseTapanehesi.+ Yithini, ‘Zimise, zilungiselele wena kanye,+ kuba ngokuqinisekileyo ikrele liya kukuqwenga ngeenxa zonke.+
15 Kutheni na ukuze bakhukuliswe abanamandla bakho?+ Abemanga, kuba uYehova ngokwakhe ubashenxisile.+
16 Bayakhubeka abaninzi. Okunene bayawa. Bamana besithi omnye komnye: “Suka, masibuyele ebantwini bakowethu nakwilizwe lezalamane zethu ngenxa yekrele elidlakazelisayo.”’
17 Apho babhengeze oku, ‘UFaro ukumkani waseYiputa uyingxolo nje.+ Uliyeke ladlula ixesha lomsitho.’+
18 “‘Ndiphila nje,’ utsho uKumkani, ogama lakhe linguYehova wemikhosi,+ ‘uya kufika enjengeTabhore+ phakathi kweentaba nanjengeKarmele+ ngaselwandle.
19 Zenzele impahla yokuthinjwa,+ mmi olibhinqa, ntombi+ yaseYiputa. Kuba iNofu+ iya kuba yinto nje ekhwankqisayo yaye okunene iya kutshiswa, khon’ ukuze ingabi nammi.+
20 IYiputa injengethokazi elihle kakhulu. Ngokuqinisekileyo ingcongconi yasemntla iya kuza kuyo.+
21 Ngapha koko, amajoni ayo aqeshiweyo phakathi kwayo anjengamathole enkomo atyetyisiweyo.+ Kodwa nawo arhoxile;+ asabile xa ewonke. Akemanga.+ Kuba wona kanye umhla wentlekele yawo uwafikele, ixesha lokunikwa kwawo ingqalelo.’+
22 “‘Ilizwi layo linjengelenyoka ehambayo;+ kuba amadoda aya kuhamba ngamandla, yaye okunene aya kuza kuyo enamazembe, njengabo batheza iinkuni.
23 Ngokuqinisekileyo baya kuligawula ihlathi layo,’+ utsho uYehova, ‘kuba ibingenakungeneka. Kuba baninzi kuneenkumbi,+ yaye abanakubalwa.
24 Intombi+ yaseYiputa ngokuqinisekileyo iya kuziva ineentloni. Okunene iya kunikelwa esandleni sabantu basemntla.’+
25 “UYehova wemikhosi, uTHIXO kaSirayeli, uthe, ‘Yabona, ndiphethulela ingqalelo yam kuAmon+ waseNo+ nakuFaro nakwiYiputa nakoothixo+ bayo nakookumkani bayo,+ kwanakuFaro nakubo bonke abo bakholose ngaye.’+
26 “Ndiza kubanikela esandleni sabo bafuna umphefumlo wabo nasesandleni sikaNebhukaderetsare ukumkani waseBhabhiloni+ nasesandleni sabakhonzi bakhe; yaye emva koko kuya kuhlalwa kuyo njengakwimihla yakudala,’+ utsho uYehova.
27 “‘Wena ke, musa ukoyika, Yakobi mkhonzi wam, nawe Sirayeli,+ musa ukungenwa lunkwantyo. Kuba yabona, ndiyakusindisa ukude, nembewu yakho kwilizwe ethinjelwe kulo.+ Yaye ngokuqinisekileyo uYakobi uya kubuya aze angabi nasiphazamiso ahlale ngokukhululeka kungekho nabani na omngcangcazelisayo.+
28 Wena ke, musa ukoyika, Yakobi mkhonzi wam,’ utsho uYehova, ‘kuba ndinawe.+ Ndiya kuzitshabalalisa zonke iintlanga endikusasazele kuzo,+ kodwa wena andiyi kukutshabalalisa.+ Kodwa ndiya kukubetha ngomlinganiselo ofanelekileyo,+ andiyi kukushiya ungohlwaywanga ngokupheleleyo.’”+
Yithumele
Yithumele
Yeremiya 46
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=46&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D46%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | AWUNGETHANDI UKUFUNDA IBHAYIBHILE?
Isifundo SeBhayibhile Somntu Wonke
AmaNgqina kaYehova aziwa kakhulu ngomsebenzi awenzayo wokuthetha nabantu ngeBhayibhile. Kodwa ubusazi na ukuba sikwafundisa abantu iBhayibhile emhlabeni wonke?
Ngo-2014 amaNgqina kaYehova angaphezu kwe-8 000 000 akumazwe ayi-240 aye afundisa abantu abayi-9 500 000 iBhayibhile nyanga nganye. * Kubonakala ukuba inani labantu esifunda nabo iBhayibhile lide lodlule nenani labemi bamazwe athile!
Ukuze akwazi ukwenza lo msebenzi, amaNgqina kaYehova aye apapasha iiBhayibhile, iincwadi, iimagazini kunye nezinye izixhobo zokufunda iBhayibhile eziphantse zibe yibhiliyoni enesiqingatha nyaka ngamnye, ngeelwimi ezimalunga ne-700! Onke la malinge okupapasha izixhobo ezingaka enziwe ukuze mntu ngamnye afunde iBhayibhile ngolwimi aluthandayo.
IIMPENDULO ZEMIBUZO EDLA NGOKUBUZWA NGESIFUNDO SEBHAYIBHILE
Siqhutywa njani esi sifundo?
Sifunda imixholo eyahlukahlukeneyo yeBhayibhile, size sijonge iivesi zeBhayibhile ezingena kuyo. Ngokomzekelo, iBhayibhile iphendula imibuzo efana nethi: Ngubani uThixo? Unjani? Ngaba unalo igama? Uhlala phi? Singanako na ukusondela kuye? Eyona nto idla ngokuba nzima kukukhangela iimpendulo eBhayibhileni.
Ukuze sincede abantu bafumane iimpendulo, sidla ngokusebenzisa incwadi ethi Yintoni Ngokwenene Efundiswa YiBhayibhile? * Le ncwadi yenzelwe ukunceda abantu baqonde iimfundiso ezisisiseko eziseBhayibhileni. Ifundisa ngoThixo, uYesu Kristu, isizathu sokuhlupheka kwabantu, ukuvuswa kwabafileyo, umthandazo, ndibala ntoni na!
Siqhutywa nini, ibe phi?
Isifundo siqhutywa ngexesha, nakwindawo efunwa nguwe.
Siba side kangakanani?
Abantu abaninzi bazibekela ixesha elingangeyure veki nganye, kodwa asiloxesha linyanzelekileyo elo. Sihamba ngexesha onalo. Abanye bafunda nje imizuzu eyi-10 okanye eyi-15 ngeveki.
Siba yimalini?
Akuhlawuli nesenti, ibe neencwadi uzifumana simahla. Kaloku uYesu wathi kubafundi bakhe: “Namkele ngesisa, yiphani ngesisa.”—Mateyu 10:8.
Umntu ufunda ixesha elingakanani?
Kuthanda wena. Incwadi ethi Yintoni Ngokwenene Efundiswa YiBhayibhile? inezifundo eziyi-19. Ikhethwa nguwe indlela ofuna ukuzifunda ngayo.
Ndinyanzelekile ke ukuba ndibe liNgqina likaYehova emva koko?
Tu ke! Siyayiqonda, ibe siyayihlonela into yokuba mntu ngamnye unelungelo lokukhetha ukuba ufuna ukukholelwa ntoni. Xa umntu eye wafunda iimfundiso ezisisiseko zeBhayibhile, utsho akwazi ukwenza isigqibo esifanelekileyo.
Ndingazifumana phi iinkcukacha ezingakumbi?
Ukuze ufumane iinkcukacha ezichanileyo ngeenkolelo zethu, nezinye izinto esizenzayo, ngena kwiWebhsayithi yamaNgqina kaYehova u-jw.org/xh.
Ndingasicela njani isifundo seBhayibhile?
Faka isicelo ku-www.jw.org/xh.
-
Dibana namaNgqina kaYehova kwingingqi okuyo ngokukhangela igama elithi “Jehovah’s Witnesses” kwincwadi eneenombolo zefowuni.
^ isiqe. 4 Sidla ngokufunda nomntu omnye, okanye iqela elincinane labantu.
^ isiqe. 9 Ipapashwe ngamaNgqina kaYehova. Kuye kwaprintwa izigidi ezingaphezu kwe-230 zale ncwadi, ngeelwimi ezingaphezu kwe-260.
Funda Okungakumbi
Umsebenzi Wokuprinta Owenziwa Ehlabathini—Unceda Abantu Bafunde NgoThixo
AmaNgqina kaYehova anezakhiwo zokuprinta eziyi-15 azisebenzisa ehlabathini lonke, kuzo enza iincwadi ezisekelwe eBhayibhileni ngeelwimi ezingaphezu kwe-700.
Ngaba IBhayibhile Ingandinceda Ndibe Nentsapho Eyonwabileyo?
Icebiso lobulumko elisuka eBhayibhileni, eliye lanceda amadoda namakhosikazi amaninzi onwaba ezintsatsheni.


text:
Ibali 60: UAbhigali NoDavide
UYAMAZI na lo mfazi omhle okhawulela uDavide? Igama lakhe nguAbhigali. Unengqondo yaye unqanda uDavide ekwenzeni into embi. Kodwa ngaphambi kokuba sifunde ngaloo nto, masibone obekusenzeka kuDavide.
Akuba uDavide ebalekile kuSawule, uzimela emqolombeni. Abantakwabo nentsapho yakhe iphela baya kuye apho. Kweza malunga namadoda angama-400 ewonke yaye uDavide uba yinkokeli yawo. Emva koko uDavide uya kukumkani wakwaMowabhi aze athi: ‘Khawuvumele ubawo noma bahlale nawe de ndibone okuya kundehlela.’ Kamva uDavide namadoda akhe baqalisa ukuzimela ezintabeni.
Emva koku uDavide uhlangana noAbhigali. Indoda yakhe uNabhali ngummi osisityebi. Inezimvu ezingama-3 000 neebhokhwe ezili-1 000. UNabhali yindoda ekrwada. Kodwa umkakhe uAbhigali uyinzwakazi. Kwakhona, uyakwazi ukwenza okulungileyo. Ngesinye isihlandlo wasindisa intsapho yakhe. Masibone ukuba wayisindisa njani.
UDavide namadoda akhe babenobubele kuNabhali. Bamnceda ukukhusela izimvu zakhe. Ngoko ngenye imini uDavide uthumela athile kumadoda akhe ukuba aye kucela uncedo kuNabhali. Amadoda kaDavide afika kuNabhali ngoxa yena nabasebenzi becheba izimvu. Kukho itheko yaye uNabhali unokutya okuninzi okumnandi. Ngoko amadoda kaDavide athi: ‘Sikwenzele ububele. Asizibanga izimvu zakho kodwa sincedisile ekuzaluseni. Ngoko khawuncede usiphe ukutya.’
‘Andinakuphisa ngokutya kwam kubantu abanjengani,’ utsho uNabhali. Uthetha ngendlela ekrwada aze athethe izinto ezimbi ngoDavide. Xa amadoda ebuya aze amxelele uDavide, uDavide uba nomsindo. ‘Thabathani amakrele enu!’ utsho kumadoda akhe. Yaye aqalisa uhambo lwawo ukuya kubulala uNabhali nabantu bakhe.
Omnye wamadoda kaNabhali, oyivileyo indlela athethe krwada ngayo uNabhali, uxelela uAbhigali okwenzekileyo. Kwangoko uAbhigali ulungisa ukutya. Ukubeka kuma-esile aze aqalise uhambo lwakhe. Xa edibana noDavide, uyehla kwi-esile lakhe, aqubude aze athi: ‘Inkosi yam mayinganikeli ngqalelo kwindoda yam uNabhali. Usisidenge yaye wenza izinto zobudenge. Nasi isipho. Khawusamkele, uze usixolele ngokwenzekileyo.’
‘Ungumfazi olumkileyo,’ uyaphendula uDavide. ‘Undinqandile ekumbulaleni uNabhali ukuphindezela ubukrwada bakhe. Hamba ugoduke unoxolo.’ Kamva, ekufeni kukaNabhali, uAbhigali uba ngomnye wabafazi bakaDavide.
Imibuzo
- Ngubani igama leli bhinqa lize kudibana noDavide kulo mfanekiso, yaye lingumntu onjani?
- Ngubani uNabhali?
- Kutheni uDavide ethumela amanye kumadoda akhe ukuba aye kucela ukubabalwa nguNabhali?
- Uthini uNabhali kumadoda kaDavide, yaye uDavide uphendula ngelithini?
- UAbhigali ubonisa njani ukuba ungumfazi olumkileyo?
Imibuzo eyongezelelekileyo
- Funda eyoku-1 kaSamuweli 22:1-4.
Intsapho kaDavide isimisela wuphi umzekelo omhle wendlela esifanele sixhasane ngayo njengabazalwana abangamaKristu? (IMize. 17:17; 1 Tes. 5:14)
- Funda eyoku-1 kaSamuweli 25:1-43.
Kutheni uNabhali echazwa njengomntu onekratshi? (1 Sam. 25:2-5, 10, 14, 21, 25)
Abafazi abangamaKristu namhlanje banokufunda ntoni kumzekelo ka-Abhigali? (1 Sam. 25:32, 33; IMize. 31:26; Efe. 5:24)
Ziziphi izinto ezimbi ezimbini uAbhigali awathintela uDavide ukuba angazenzi? (1 Sam. 25:31, 33; Roma 12:19; Efe. 4:26)
Indlela uDavide awasabela ngayo kumazwi ka-Abhigali iwanceda njani amadoda namhlanje ukuba abe nembono kaYehova ngamabhinqa? (IZe. 21:8, 9; Roma 2:11; 1 Pet. 3:7)
Funda Okungakumbi
UAbhigali Wasebenzisa Ingqiqo
Yintoni esinokuyifunda kumtshato ka-Abhigali owawuneengxaki?


text:
Kutheni AmaNgqina KaYehova Eshumayela Kwizindlu Ngezindlu?
UYesu waxelela abalandeli bakhe ukuba ‘
benze abafundi abantu beentlanga zonke.’ (Mateyu 28:19, 20) Xa wathuma abafundi bakhe bokuqala, wabachazela ukuba baye kumakhaya abantu. (Mateyu 10:7, 11-13) Emva kokufa kukaYesu, amaKristu enkulungwane yokuqala aqhubeka eshumayela “
esidlangalaleni nakwizindlu ngezindlu.” (IZenzo 5:42; 20:20) Thina silandela umzekelo waloo maKristu, kwaye umsebenzi wokushumayela kwindlu ngendlu siwubona uyeyona ndlela ifanelekileyo yokufikelela ebantwini.
Funda Okungakumbi
Ngaba Bonke Abantu Banethuba Lokumazi UThixo?
Funda indlela uThixo aqiniseka ngayo ukuba bonke abantu abaneentliziyo ezinyanisekileyo bayafunda ngaye.
Ividiyo: Worldwide Preaching Campaign of Jehovah’s Witnesses
Bona isizathu sokuba kuchithwa iibhiliyon zeeyure ngabantu abathetha iilwimi ezininzi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Ngonyaka wamashumi amabini anesithathu kaYehowashe+ unyana ka-Ahaziya+ ukumkani wakwaYuda, uYehowahazi+ unyana kaYehu+ waba ngukumkani wakwaSirayeli eSamariya iminyaka elishumi elinesixhenxe.
2 Waqhubeka esenza okubi emehlweni kaYehova+ waza waqhubeka esukela isono sikaYerobhoham+ unyana kaNebhati, awonisa ngaso uSirayeli.+ Akazange aphambuke kuso.
3 Yaye umsindo kaYehova+ wavutha nxamnye noSirayeli, kangangokuba wamnikela esandleni sikaHazayeli+ ukumkani waseSiriya nasesandleni sikaBhen-hadadi+ unyana kaHazayeli yonke imihla yakhe.
4 Ekuhambeni kwexesha uYehowahazi wambongoza+ uYehova, kangangokuba uYehova wamphulaphula;+ kuba wayeyibonile ingcinezelo kaSirayeli,+ ngenxa yokuba ukumkani waseSiriya wayemcinezele.+
5 Ngenxa yoko uYehova wamnika umsindisi uSirayeli,+ kangangokuba waphuma phantsi kwesandla saseSiriya, yaye oonyana bakaSirayeli baqhubeka behlala emakhayeni abo njengakuqala.+
6 (Kuphela nje abazange bashenxe kwisono sendlu kaYerobhoham, awonisa ngaso uSirayeli.+ Wahamba kuso;+ kwanesibonda esingcwele+ sema eSamariya.)
7 Kuba akazange amshiyele bantu uYehowahazi ngaphandle kwabakhweli-mahashe abangamashumi amahlanu neenqwelo ezilishumi namadoda ahamba ngeenyawo alishumi lamawaka,+ ngenxa yokuba ukumkani waseSiriya wayebatshabalalisile,+ ukuze abenze babe njengothuli xa kubhulwa.+
8 Ke eminye imicimbi kaYehowahazi nako konke awakwenzayo namandla akhe, akubhalwanga na encwadini+ yemicimbi yemihla yookumkani bakwaSirayeli?
9 Ekugqibeleni uYehowahazi walala kookhokho bakhe, baza bamngcwaba eSamariya;+ yaye uYehowashe+ unyana wakhe walawula esikhundleni sakhe.
10 Ngonyaka wamashumi amabini anesixhenxe kaYehowashe ukumkani wakwaYuda, uYehowashe+ unyana kaYehowahazi waba ngukumkani wakwaSirayeli eSamariya iminyaka elishumi elinesithandathu.
11 Waqhubeka esenza okubi emehlweni kaYehova.+ Akazange ashenxe kuzo zonke izono zikaYerobhoham unyana kaNebhati, awonisa ngazo uSirayeli.+ Wahamba kuzo.
12 Ke eminye imicimbi kaYehowashe nako konke awakwenzayo namandla akhe nendlela awalwa ngayo+ noAmatsiya ukumkani wakwaYuda, akubhalwanga na encwadini+ yemicimbi yemihla yookumkani bakwaSirayeli?
13 Ekugqibeleni uYehowashe walala kookhokho bakhe, yaye uYerobhoham+ wahlala etroneni yakhe. Waza ke yena uYehowashe wangcwatywa eSamariya nookumkani bakwaSirayeli.+
14 Ke uElisha+ wayegula sisifo esasiza kumbulala.+ Ngoko uYehowashe ukumkani wakwaSirayeli wehla weza kuye waza walilela ebusweni bakhe wathi: “Bawo,+ bawo, nqwelo yokulwa yakwaSirayeli nabakhweli-mahashe bakhe!”+
15 Yaye uElisha wathi kuye: “Thabatha isaphetha neentolo.” Ngoko wazithabathela isaphetha neentolo.
16 Yaye wahlabela mgama wathi kukumkani wakwaSirayeli: “Beka isandla sakho kwisaphetha.” Ngako oko wasibeka isandla sakhe kuso, emva koko uElisha wabeka izandla zakhe phezu kwezandla+ zikakumkani.
17 Wandula ke wathi: “Vula ifestile ngasempuma.” Ngoko wayivula. Ekugqibeleni uElisha wathi: “Tola!” Ngoko watola. Ke kaloku wathi: “Utolo lukaYehova losindiso, utolo losindiso+ nxamnye neSiriya! Yaye ngokuqinisekileyo uya kuyixabela iSiriya eAfeki+ ide iphele.”
18 Wahlabela mgama wathi: “Thabatha iintolo.” Waza wazithabatha. Wandula ke wathi kukumkani wakwaSirayeli: “Betha emhlabeni.” Ngoko wabetha kathathu waza wayeka.+
19 Yaye umntu kaTHIXO oyinyaniso+ wacaphuka; kungoko wathi: “Bekufanele ukuba lubethe izihlandlo ezihlanu okanye ezithandathu! Ngaloo ndlela ubuya kuba uyixabele wayigqiba ngokuqinisekileyo iSiriya, kodwa ngoku uya kuyixabela izihlandlo ezithathu iSiriya.”+
20 Emva koko uElisha wafa baza bamngcwaba.+ Yaye kwakukho amatutu+ amaMowabhi+ awayesiza njalo kwelo lizwe ekuthwaseni konyaka.
21 Yaye kwathi njengoko babengcwaba enye indoda, kaloku, khangela babona amatutu. Kwaoko bayiphosa loo ndoda kwindawo awayengcwatywe kuyo uElisha baza bemka. Xa indoda leyo yadibana namathambo kaElisha, ngoko nangoko yaphila+ yaza yema ngeenyawo zayo.+
22 Ke yena uHazayeli+ ukumkani waseSiriya, wamcinezela+ uSirayeli yonke imihla kaYehowahazi.
23 Noko ke, uYehova wambabala,+ waba nenceba+ kuye waza wajika wabuyela kuye ngenxa yomnqophiso wakhe+ noAbraham,+ uIsake+ noYakobi;+ akazange afune ukumonakalisa,+ yaye akazange afune ukumlahla phambi kobuso bakhe de kube ngoku.
24 Ekugqibeleni uHazayeli ukumkani waseSiriya wafa, waza uBhen-hadadi unyana wakhe walawula esikhundleni sakhe.
25 UYehowashe unyana kaYehowahazi wazithabatha kwakhona esandleni sikaBhen-hadadi unyana kaHazayeli izixeko awayezithabathe ngemfazwe esandleni sikaYehowahazi uyise. UYehowashe wamxabela izihlandlo ezithathu, waza wazibuyisa izixeko zakwaSirayeli.+
Yithumele
Yithumele
2 Kumkani 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 86: Amadoda Akhokelwa Yinkwenkwezi
UYAYIBONA na laa nkwenkwezi iqaqambileyo eyalathwe yenye yala madoda? Ekuphumeni kwawo eYerusalem, kwabonakala inkwenkwezi. La madoda avela eMpuma, yaye afunda iinkwenkwezi. Akholelwa ukuba le nkwenkwezi intsha iwakhokelela kumntu obalulekileyo.
Ekufikeni kwamadoda eYerusalem, abuza: ‘Uphi na umntwana oza kuba ngukumkani wamaYuda?’ “AmaYuda” lelinye igama lamaSirayeli. ‘Kuqala sibone inkwenkwezi yomntwana ngoxa besiseMpuma,’ atsho la madoda, ‘yaye size kumnqula.’
Xa uHerode, ongukumkani eYerusalem, esiva ngale nto ucaphuka gqitha. Akafuni omnye ukumkani athabathe isikhundla sakhe. Ngoko uHerode wabiza ababingeleli abakhulu waza wababuza: ‘Ukumkani othenjisiweyo uya kuzalelwa phi na?’ Baphendula: ‘IBhayibhile ithi eBhetelehem.’
Ngoko uHerode wawabiza amadoda aseMpuma, wathi: ‘Hambani niye kufuna umntwana lowo. Xa nimfumene, ze nindixelele. Nam ndifuna ukuya kumnqula.’ Kodwa ngokwenene, uHerode wayefuna ukufumana umntwana aze ambulale!
Inkwenkwezi iwakhokelela eBhetelehem amadoda, ize ime phezu kwendawo awayekuyo umntwana lowo. Xa amadoda engena endlwini, afumana uMariya nomntwana uYesu. Akhupha izipho aze azinike uYesu. Kodwa kamva uYehova uyawalumkisa ephupheni amadoda ukuba angabuyeli kuHerode. Ngoko abuyela kwilizwe lawo ngenye indlela.
Xa uHerode esiva ukuba amadoda avela eMpuma sele egodukile, uyabhavuma ngumsindo. Ngoko ukhupha umyalelo wokuba onke amakhwenkwe aseBhetelehem aneminyaka emibini ubudala nangaphantsi makabulawe. Kodwa uYehova umlumkisa kwangaphambili uYosefu ngephupha, aze uYosefu emke nentsapho yakhe ukuya eYiputa. Kamva, xa uYosefu esiva ukuba uHerode ufile, uthabatha uMariya noYesu babuyele ekhaya eNazarete. Apho kulapho uYesu akhulela khona.
Ucinga ukuba ngubani owenza kukhanyise laa nkwenkwezi intsha? Khumbula, kuqala amadoda aya eYerusalem ngemva kokubona inkwenkwezi. USathana uMtyholi wafuna ukumbulala uNyana kaThixo, yaye wayesazi ukuba uKumkani uHerode waseYerusalem wayeya kuzama ukumbulala. Ngoko kumele ukuba nguSathana owakhanyisa loo nkwenkwezi.
Imibuzo
- Ngoobani la madoda akulo mfanekiso, yaye kutheni enye yawo isalatha inkwenkwezi?
- Kutheni uKumkani uHerode ecaphuka, yaye wenza ntoni?
- Le nkwenkwezi iwakhokelela phi la madoda, kodwa kutheni ebuyela kwisixeko sawo ngenye indlela?
- Nguwuphi umyalelo awukhuphayo uHerode, yaye ngoba?
- UYehova uthi makenze ntoni uYosefu?
- Ngubani obangela ukuba le nkwenkwezi iqaqambe, yaye ngoba?
Umbuzo owongezelelekileyo
- Funda uMateyu 2:1-23.
Wayemngakanani uYesu yaye wayehlala phi xa watyelelwa ngabavumisi ngeenkwenkwezi? (Mat. 2:1, 11, 16


text:
IMIBUZO YABAFUNDI . . .
Kutheni UThixo Evumela Abantu Abanegunya Bacinezele Abangenalo?
IBhayibhile ithetha ngeziganeko ezibuhlungu zokucinezelwa kwabantu abangenagunya ngabo banalo. Sinokucinga ngemeko kaNabhoti. * UAhabhi, omnye wookumkani bakwaSirayeli ngexesha lokubhalwa kweBhayibhile wavumela umfazi wakhe, uIzebhele, ukuba abulale uNabhoti noonyana bakhe ukuze lo kumkani afumane isidiliya sakhe. (1 Kumkani 21:1-16; 2 Kumkani 9:26) Kwakutheni ukuze uThixo avumele ukusetyenziswa kakubi kwegunya ngolu hlobo?
‘UThixo akanakuxoka.’—Tito 1:2
Makhe siqwalasele esi sizathu sibalulekileyo: UThixo akanakuxoka. (Tito 1:2) Oku kunanto yakwenza ngantoni nokucinezelwa kwabantu? Kwasekuqaleni, uThixo wabalumkisa abantu ukuba ukumvukela kuya kuba nomphumo obuhlungu—ukufa. Kanye njengokuba uThixo wayetshilo, abantu bebesifa ukususela kwimvukelo eyenzeka kumyezo wase-Eden. Kwaumntu wokuqala wafa ngenxa yengcinezelo—xa uKayin wabulala umntakwabo uAbheli.—Genesis 2:16, 17; 4:8.
Ukususela ngoko, xa iLizwi likaThixo lithetha ngembali yabantu liyishwankathela ngolu hlobo: “Ngexesha athi umntu alawule umntu iba kukwenzakala kwakhe.” (INtshumayeli 8:9) Ngaba la mazwi aye ayinyaniso? UYehova wabalumkisa abantu bakhe amaSirayeli ukuba babeya kucinezelwa ngookumkani babo baze bakhale kuye. (1 Samuweli 8:11-18) Nkqu nokumkani onobulumko uSolomon wayebacinezela abantu bakhe ngokubasebenzisa nzima. (1 Kumkani 11:43; 12:3, 4) Ookumkani ababi, njengoAhabhi, babecinezela nangakumbi. Khawucinge ngoku: Ukuba uThixo wayekuthintele ukucinezelwa kwabantu ngabanegunya, wayengayi kungqineka elixoki?
‘Umntu uye walawula umntu yaba kukwenzakala kwakhe.’—INtshumayeli 8:9
Khumbula ukuba uSathana uthi abantu bakhonza uThixo kuba befuna iingenelo. (Yobhi 1:9, 10; 2:4) Ukuba uThixo ebekhusela bonke abakhonzi bakhe kuko konke ukucinezelwa, ngaba oko bekungayi kungqina izityholo zikaSathana ziyinyaniso? Ukuba uThixo ebekhusela wonke umntu kwingcinezelo, bekungayi kuthiwa ulelona xoki libalaseleyo? Xa bekhuseleke ngolo hlobo, abaninzi bebeya kucinga ukuba abantu banako ukuzilawula ngokuphumelelayo engekho uThixo. Kodwa iLizwi likaThixo lithetha into eyahlukileyo—lithi umntu akanako ukuzilawula. (Yeremiya 10:23) Yiloo nto sifuna uBukumkani bukaThixo bufike, ukuze buphelise ingcinezelo.
Ngaba ke oko kuthetha ukuba uThixo akenzi nto ngengcinezelo? Akunjalo. Cinga ngezinto ezimbini azenzayo: Okokuqala, akukho nto ayifihlayo ngengcinezelo. Ngokomzekelo, iLizwi lakhe lichaza yonke into ngeyelenqe uIzebhele awalenzela uNabhoti. IBhayibhile ikwachaza ukuba izenzo zobubi ezinjengezi ziphenjelelwa ngumlawuli onamandla ozifihlayo ukuba ungubani. (Yohane 14:30; 2 Korinte 11:14) IBhayibhile ithi nguSathana uMtyholi. Ngokusichazela ngobungendawo nengcinezelo kwakunye noyena nobangela wezi zinto, uThixo usinceda ukuba singenzi okungendawo. Ngaloo ndlela usinceda sifumane ubomi obungunaphakade.
Okwesibini, uThixo usinika ithemba eliqinisekileyo lokupheliswa kwengcinezelo. Ukubhenca, ukugweba nokohlwaya kwakhe uAhabhi noIzebhele—nabanye abaninzi abanjengabo—kuyasiqinisekisa ukuba ngenye imini uya kubohlwaya bonke abenzi bobubi. (INdumiso 52:1-5) UThixo usithembisa nokuba uya kulungisa wonke umonakalo obangelwe bubungendawo kwabo bamthandayo. * Ngenxa yoku, uNabhoti othembekileyo uya kubona xa yena noonyana bakhe beya kuphila ngonaphakade kwiparadesi esemhlabeni enobulungisa.—INdumiso 37:34.
^ isiqe. 3 Funda inqaku elithi “Xelisa Ukholo Lwabo” kwakule Mboniselo.
^ isiqe. 8 Funda isahluko 11 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
IBALI LOBOMI
Iintsikelelo “Ngexesha Elilungileyo Nangexesha Lenkathazo”
NDAZALWA ngoMatshi 1930, kwilali yaseNamkumba, eMalawi, kwintsapho eyayikhonza uThixo. Ngo-1942, ndazahlulela kuYehova ndaza ndabhaptizwa komnye wemilambo yethu ethi ndijonge. Kule minyaka eyi-70 idlulileyo, bendizama kangangoko ukwenza kanye le nto yakhuthazwa nguPawulos kuTimoti, esithi “lishumayele ilizwi ngokungxamisekileyo, ngexesha elilungileyo nangexesha lenkathazo.”—2 Timoti 4:2.
Ngo-1948, uNathan H. Knorr noMilton G. Henschel beza eMalawi, ibe utyelelo lwabo lwandikhuthaza ukuba ndikhonze uYehova ixesha elizeleyo. Kamva, ndadibana noLidasi, udade othandekayo, owayefuna ukukhonza uYehova ixesha elizeleyo njengam. Ngo-1950 satshata, ibe ngo-1953 sasisele sinabantwana ababini. Nangona sasineembopheleleko zentsapho ezininzi, sagqiba kwelokuba ndibe nguvulindlela othe ngxi. Kwiminyaka emibini kamva, ndacelwa ukuba ndibe nguvulindlela okhethekileyo.
Kamsinya nje emva koko, ndafumana ilungelo lokuba ngumveleli wesiphaluka. Ekubeni uLidasi wayebambisene nam, ndakwazi ukunyamekela intsapho nokuhlala kwinkonzo yexesha elizeleyo. * (Funda umbhalo osemazantsi.) Sekunjalo, sasingekaneli kuba sasiyifuna sobabini inkonzo yexesha elizeleyo. Ngoko saceba kakuhle, ibe ngenxa yokuba abantwana bethu babesebenzisana nathi, uLidasi wakwazi ukuqalisa inkonzo yexesha elizeleyo ngo-1960.
Ngo-1962 saba neNdibano Yesithili emnandi eyayinomxholo othi “Abalungiseleli Abanenkalipho.” Emva konyaka, uMzalwan’ uHenschel watyelela eMalawi kwindibano ekhethekileyo eyayikufutshane naseBlantyre. Kwakukho abantu abangaphezu kwabayi-10 000 kuloo ndibano. Xa ndicinga ngendlela olwalukhetheke ngayo olo cwangciso, ndiyaqonda ukuba lwasixhobisa lwaza lwasomeleza sonke eMalawi ukuba silungele amaxesha enkathazo awayesiza.
YAQALA KE INKATHAZO
Ngo-1964 amaNgqina atshutshiswa ngenxa yokuba esala ukubandakanyeka kwipolitiki. Loo nto yaphumela ekubeni kutshatyalaliswe iiHolo zoBukumkani ezingaphezu kweziyi-100 namakhaya abazalwana angaphezu kwayi-1 000. Mna noLidasi saqhubeka nomsebenzi wesiphaluka de kwango-1967, xa urhulumente wavala umsebenzi wamaNgqina. Urhulumente wathimba isakhiwo sesebe, wagxotha abathunywa bevangeli waza wavalela amaNgqina amaninzi, kuquka mna noLidasi. Emva kokukhululwa kwethu entolongweni, saqhubeka nomsebenzi wesiphaluka ngokufihlakeleyo.
Ngeny’ imini ngo-Oktobha 1972, amalungu ombutho woophuma-silwe ekuthiwa yiMalawi Youth League eza kusihlasela ekhayeni lethu. Kodwa elinye lawo leza libaleka kum lisithi mandizimele kuba afuna ukundibulala. Ndathi kwinkosikazi nakubantwana bam mabazimele kwimithi yebhanana ekufutshane. Mna ndaya kukhwela emthini omkhulu wemango. Ndilapho, ndabukela umzi wethu nayo yonk’ into esasinayo itshatyalaliswa.
Njengoko intshutshiso yayisiba qatha, amawaka amaNgqina ayifulathela iMalawi. Sahlala kweny’ inkampu yeembacu eMozambiki kwade kwangoJuni 1974. Ngelo xesha, mna noLidasi sacelwa ukuba sibe ngoovulindlela abakhethekileyo eDómue, kwaphaya eMozambiki. Saba ngoovulindlela de kwango-1975 xa sanyanzelwa ukuba sibuyele eMalawi, apho kwakusagquba khona intshutshiso.
Ukufika kwethu, ndacelwa ukuba ndityelele amabandla akwidolophu elikomkhulu, eLilongwe. Nangona kwakukho intshutshiso neenkathazo, amabandla aya esanda kwisiphaluka sethu.
UKUXHASWA NGUYEHOVA
Ngaminazana ithile, safika kukho intlanganiso yepolitiki kweny’ ilali. Abanye abantu ababelapho beva ukuba singamaNgqina baza basinyanzela ukuba sihlale nombutho ekuthiwa yiMalawi Young Pioneers. Sacela uYehova ukuba asincede aze asikhokele. Emva kwaloo ntlanganiso, basibetha. Kwathi gqi omny’ umama omdala ebaleka waza wathi: “Khanibaxoleleni torho! Ngumntakabhuti lo. Ndicela nimyeke ahambe!” Usihlalo waloo ntlanganiso wathi: “Bayekeni bahambe!” Asazi ukuba kwakutheni ukuze loo mama athethe loo nto, ngoba sasingazalani nokuzalana naye. Siyakholelwa ukuba uYehova wawuva umthandazo wethu.
Ngo-1981, saphinda sabhaqwa yilaa Malawi Young Pioneers. Kweli tyeli bohlutha iibhayisekile zethu, imithwalo, iincwadi neefayile ezibalulekileyo zesiphaluka. Saqhwesha saza sabalekela kumzi womny’ umdala. Kodwa ke, sasixhalabele amaphepha awayekweza fayile zohluthiweyo. Yathi xa ijonga ezo fayile, iMalawi Young Pioneers yabona iileta endandizithunyelelwe ngabazalwana abakwiindawo ngeendawo eMalawi. Bothuka, kuba baye bacinga ukuba ndiligosa elibalulekileyo lakwarhulumente. Ngoko bakhawuleza bazibuyisela kubadala basekuhlaleni zonke ezo fayile.
Ngeny’ imini, sasiwela umlambo ngesikhephe. Umninisikhephe wayeyinkokeli yombutho wepolitiki, ibe wafuna ukubona amakhadi epolitiki kumntu wonke owayekhwele kweso sikhephe. Wathi xa esondela ngakuthi, wabhaqa isela ekwakukudala lifunwa ngamapolisa. Wonk’ umntu wahoya loo nto, naye akabi saqhubeka nokujonga amakhadi. UYehova waba nathi nangesi sihlandlo.
UKUVALELWA ENTOLONGWENI
NgoFebruwari 1984, xa ndandisendleleni eya eLilongwe ndise iingxelo eziya kwiofisi yesebe yaseZambia, ndamiswa lipolisa laza lagqogq’ ibhegi yam. Labhaqa iincwadi zeBhayibhile, laza landisa esikhululweni samapolisa, landibetha. Emva koko, landibopha ngeentambo laza landivalela kwisisele esinamasela.
Kusuku olulandelayo, umphathi wamapolisa wandisa kwelinye igumbi waza wathi mandisayine iphepha elithi: “Mna, Trophim R. Nsomba, ndiyekile ukuba liNgqina likaYehova ukuze ndikhululwe.” Ndala ukuyenza loo nto ndaza ndathi kuye: “Ndilungele kungekhona ukubotshwa nje kuphela, kodwa nokufa. Soze ndiyeke ukuba liNgqina likaYehova.” Lo mphathi waba nomsindo, wabetha idesika yakhe ngenqindi kakhulu kangangokuba ipolisa elalikwelinye igumbi leza libaleka lize kujonga ukuba kwenzeka ntoni. Umphathi wathi kulo: “Lo mfo akafuni kuyeka ukuba liNgqina. Makasayine ipheph’ elithi uliNgqina likaYehova, ibe siza kumthumela eLilongwe aye kuvalelwa khona.” Lonke elo xesha inkosikazi yam yayingazi ukuba ndiphi. Emva kweentsuku ezine, abany’ abazalwana bakwazi ukuya kuyixelela ukuba kwenzeke ntoni.
Kwisikhululo samapolisa saseLilongwe, amapolisa andiphatha ngobubele. Umphathi wamapolisa wathi: “Thatha nantsi ipleyiti yerayisi kuba ubanjelwe iLizwi likaThixo. Wonk’ omny’ umntu olapha lisela.” Emva koko, wandisa kwiNtolongo yaseKachere, apho ndahlala khona iinyanga ezintlanu.
Unogada waloo ntolongo wakuvuyela ukufika kwam apho kuba wayefuna ndibe “ngumfundisi” wentolongo. Wasusa umfundisi owayekho ngelo xesha, wathi kuye: “Ungaphinde ufundise iLizwi likaThixo apha, ngoba wabanjelwa ukuba izinto zecawa yakho!” Ngoko iveki neveki ndandifundisa iBhayibhile kwiintlanganiso zamabanjwa.
Kamva, iliwa labhek’ umoya. Amagosa entolongo andiphek’ endophula ngemibuzo efuna ukwazi ukuba mangaphi amaNgqina akhoyo eMalawi. Zange ndiwaphendule ngale ndlela ayefuna ngayo, ngoko andibetha ndade ndaf’ isiqaqa. Ngesiny’ isihlandlo, afuna ukwazi ukuba ikomkhulu lethu liphi. Ndathi, “Walula ke lowo umbuzo, ndiza kunixelela.” Ndawaxelela ukuba ikomkhulu lethu lichazwe eBhayibhileni. Othuka aza athi: “Ndawoni eBhayibhileni?”
Ndathi: “KuIsaya 43:12.” Hayi ke, nawo amtyhila aza amfunda ngocoselelo: “‘Ningamangqina am,’ utsho uYehova, ‘yaye mna ndinguThixo.’” Ade ayifunda kathathu loo vesi. Emva koko abuza athi: “Kwenzeka njani ukuba ikomkhulu lamaNgqina kaYehova libe seBhayibhileni, lingabi seMerika?” Ndathi kuwo: “AmaNgqina kaYehova aseMerika nawo athi likomkhulu lawo eli lichazwe kule vesi.” Ngenxa yokuba ndingazange ndiwaxelele le nto ayeyifuna, ndathunyelwa kwiNtolongo yaseDzaleka, kumntla weLilongwe.
IINTSIKELELO NANGAMAXESHA ENKATHAZO
Ukufika kwam kwiNtolongo yaseDzaleka ngoJulayi 1984, kwakusele kukho amaNgqina ayi-81 apho. Loo ntolongo yayizele imi ngeembambo kangangokuba amabanjwa ayi-300 kwakufuneka alale phantsi exinene enjalo. Ekugqibeleni, onke amaNgqina akwazi ukuba ngamaqela amancinane ukuze axubushe isibhalo yonk’ imihla, ibe loo nto yasikhuthaza kakhulu.
Ngo-Oktobha 1984, sonke sasiwa enkundleni saza sagwetywa iminyaka emibini entolongweni. Saphinda savalelwa nabantu abangengomaNgqina. Kodwa unogada wentolongo wathetha noogxa bakhe phambi kwakhe wonke umntu, esithi: “AmaNgqina kaYehova akatshayi. Ngoko, ningawahluphi ngokuwacela icuba nangokuwathuma ukuba aye kunithathela ilahle ukuze nilayite icuba. Angabantu bakaThixo! Onke amaNgqina kaYehova afanele anikwe ukutya kabini ngemini, kuba akabanjelwanga ukwaphula umthetho kodwa abanjelwe ukukholelwa eBhayibhileni.”
Zininzi iintsikelelo esasizifumana ngenxa yokuziphatha kakuhle. Ebusuku okanye xa kunetha, oonogada babengawavumeli amabanjwa ukuba aphume phandle. Kodwa thina sasivumelekile ukuba siphume kuba babesithemba ibe besazi ukuba asizuqhwesha. Ngokomzekelo, ngeny’ imini sasisebenza emasimini kwaza kwagula unogada. Ngoko samthwala sambuyisela entolongweni. Ngenxa yokuba sahlala siziphethe kakuhle, sabona igama likaYehova lizukiswa ngoonogada bethu.—1 Petros 2:12. * (Funda umbhalo osemazantsi.)
KUFIKA IXESHA ELILUNGILEYO KWAKHONA
NgoMeyi 11, 1985, ndakhululwa kwiNtolongo yaseDzaleka ibe ndakuvuyela nyhani ukubuyela kwintsapho yam! Siyambulela uYehova ngokusinceda sihlale sithembekile kuye ngamaxesha enkathazo. Nathi sivakalelwa njengoPawulos xa wathi: “Asifuni ningazi, bazalwana, ngembandezelo esaba nayo . . . Sasingaqinisekanga kwanangobomi bethu. Enyanisweni, savakalelwa kukuba sasifumene isigwebo sokufa. Oku kwakungenjongo yokuba singazithembi thina, kodwa sithembele kuThixo ovusa abafileyo. Wasihlangula entweni enkulu kangako enjengokufa.”—2 Korinte 1:8-10.
Ngamanye amaxesha kwakuba ngathi soze sibhungce. Kodwa sasihlala simcela uYehova ukuba asiphe isibindi, ubulumko nokuthobeka ukuze siqhubeke silizukisa igama lakhe.
UYehova uye wasisikelela ngokumkhonza kwethu “ngexesha elilungileyo nangexesha lenkathazo.” Namhlanje, kusivuyisa nyhani ukubona iofisi yesebe eLilongwe neeHolo zoBukumkani ezintsha ezingaphezu kweziyi-1 000 eMalawi! Ezi ntsikelelo zivela kuYehova zisimangalisa nyhani mna noLidasi, kangangokuba ingathi siyaphupha! *—Funda umbhalo osemazantsi.
^ isiqe. 6 Abazalwana abanabantwana abancinane abasacelwa ukuba benze umsebenzi wesiphaluka.
^ isiqe. 27 Ukuze ufumane iinkcukacha ezingakumbi ngentshutshiso yaseMalawi, funda Incwadi Yonyaka YamaNgqina KaYehova Yowe-1999, iphepha 171-223.
^ isiqe. 31 UMzalwan’ uNsomba uye wasutywa kukufa xa bekubhalwa eli nqaku, eneminyaka eyi-83.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ke kaloku wayesendaweni ethile ethandaza, yaye wathi akugqiba, omnye wabafundi bakhe wathi kuye: “Nkosi, sifundise ukuthandaza,+ njengoko noYohane wabafundisayo abakhe abafundi.”+
2 Ngoko wathi kubo: “Xa sukuba nithandaza,+ yithini, ‘Bawo, malingcwaliswe igama lakho.+ Ubukumkani bakho mabufike.+
3 Siphe isonka sethu+ sale mini ngokwemfuneko yemini le.
4 Sixolele izono zethu,+ kuba nathi siyabaxolela bonke abanamatyala+ kuthi; ungasingenisi ekuhendweni.’”+
5 Ngokubhekele phaya, wathi kubo: “Ngubani na kuni ongathi enomhlobo, aye kuye ezinzulwini zobusuku aze athi kuye, ‘Mhlobo, ndiboleke izonka ezithathu,
6 kuba ndisandul’ ukufikelwa ngumhlobo wam eseluhambeni yaye andinanto ndingayibeka phambi kwakhe’?
7 Aze lowo ungaphakathi athi ukuphendula, ‘Musa ukundikhathaza.+ Ucango sele lutshixiwe, nabantwana bam abaselula bakunye nam esililini; andinakuvuka ndize ndikunike nantoni na.’
8 Ndiyanixelela, Nangona engayi kuvuka aze amnike nantoni na ngenxa yokuba engumhlobo wakhe, ngokuqinisekileyo ngenxa yozingiso lwakhe lwenkalipho+ uya kuvuka aze amnike ezo zinto azifunayo.
9 Ngako oko ndithi kuni, Qhubekani nicela,+ niya kunikwa; qhubekani nifuna,+ niya kufumana; qhubekani ninkqonkqoza, niya kuvulelwa.
10 Kuba wonk’ ubani ocelayo uyamkela,+ nalowo ufunayo uyafumana, nalowo unkqonkqozayo uya kuvulelwa.
11 Eneneni, nguwuphi na uyise phakathi kwenu oya kuthi, ukuba unyana wakhe+ ucela intlanzi, asuke amnike inyoka esikhundleni sentlanzi?
12 Okanye athi ukuba ucela iqanda, asuke amnike unomadudwane?
13 Ukuba ke ngoko nina, ningendawo nje, niyakwazi ukunika abantwana benu+ izipho ezilungileyo, wobeka phi na ke yena uYihlo osezulwini ukubanika umoya oyingcwele+ abo bamcelayo!”
14 Kamva wayekhupha idemon esisimumu.+ Emva kokuba idemon iphumile, umntu osisimumu wathetha. Yaye izihlwele zamangaliswa.
15 Kodwa abathile kuzo bathi: “Uzikhupha iidemon ngoBhelezebhubhe umlawuli weedemon.”+
16 Noko ke, abanye, ukuze bamhende, bafuna kuye umqondiso+ ophuma ezulwini.
17 Ezazi iingcamango zabo+ wathi kubo: “Bonke ubukumkani obahlulelene bodwa buyaphanza, nendlu eyahlulelene yodwa iyawa.+
18 Ngoko ukuba noSathana wahlulelene yedwa, buya kuma njani na ubukumkani bakhe?+ Ngenxa yokuba nithi ndikhupha iidemon ngoBhelezebhubhe.
19 Ukuba ndizikhupha ngoBhelezebhubhe iidemon, oonyana benu+ bona bazikhupha ngabani na? Ngenxa yoko baya kuba ngabagwebi benu.
20 Kodwa ukuba ndizikhupha ngomnwe kaThixo+ iidemon, ubukumkani bukaThixo bunifikele ngokwenene.+
21 Xa umntu owomeleleyo,+ oxhobe kakuhle, elinda ibhotwe lakhe, impahla yakhe iqhubeka iseluxolweni.
22 Kodwa ukuba uthile owomelele ngakumbi+ kunaye uyamhlasela aze amoyise,+ uzithabatha zonke izikhali zakhe abekholose ngazo, aze azahlule izinto amhluthe zona.
23 Lowo ungekho ngakum unxamnye nam, nalowo ungahlanganisi kunye nam uyachithachitha.+
24 “Xa umoya ongahlambulukanga uphuma emntwini, udlula kwiindawo ezibharhileyo ufuna indawo yokuphumla, uze, wakungayifumani, uthi, ‘Ndiza kubuyela kwindlu yam endaphumayo kuyo.’+
25 Uze ekufikeni uyifumane itshayelwe yacoceka yaza yahonjiswa.
26 Wandula ke uhambe uze uthabathe oomoya abahlukileyo abasixhenxe+ nabangendawo ngakumbi kunawo, bangene ke ngaphakathi, bahlale apho; ize imeko yokugqibela yaloo mntu ibe mbi kuneyokuqala.”+
27 Ke kaloku njengoko wayesitsho ezi zinto umfazi othile kwisihlwele waphakamisa ilizwi lakhe waza wathi kuye: “Sinoyolo isibeleko+ esakuthwalayo namabele owawanyayo!”
28 Kodwa yena wathi: “Hayi, kunoko, Banoyolo abo balivayo ilizwi likaThixo baze baligcine!”+
29 Xa izihlwele zazibuthene ndawonye, waqala ukuthi: “Esi sizukulwana sisizukulwana esingendawo; sifuna umqondiso.+ Kodwa akukho mqondiso siya kuwunikwa ngaphandle komqondiso kaYona.+
30 Kuba kanye njengoko uYona+ waba ngumqondiso kumaNineve, ngokufanayo noNyana womntu uya kuba ngumqondiso kwesi sizukulwana.
31 Ukumkanikazi+ wasemzantsi uya kuvuswa ngomgwebo nabantu besi sizukulwana yaye uya kubagwebela isohlwayo; ngenxa yokuba weza evela eziphelweni zomhlaba ukuze eve ubulumko bukaSolomon, kodwa, khangela! okuthile okungaphezu+ koSolomon kulapha.
32 Abantu baseNineve baya kusuka beme ngomgwebo nesi sizukulwana yaye baya kusigwebela isohlwayo; ngenxa yokuba baguquka koko kwakushunyayelwa nguYona;+ kodwa, khangela! okuthile okungaphezu+ koYona kulapha.
33 Emva kokulumeka isibane, umntu usibeka, kungekhona kwigumbi eliphantsi komhlaba naphantsi kwengobozi yokulinganisa, kodwa phezu kwesiphatho sezibane,+ ukuze abo bangenayo babone ukukhanya.
34 Isibane somzimba liliso lakho. Ukuba iliso lakho alinakumbi, umzimba wakho uphela uba sekukhanyeni;+ kodwa ukuba lingendawo, nomzimba wakho uba sebumnyameni.
35 Lumka, ke ngoko. Hleze ukukhanya okukuwe kube bubumnyama.+
36 Ngoko ke, ukuba umzimba wakho uphela usekukhanyeni kungekho nxalenye imnyama konke konke, wonke uya kukhanyiseleka+ njengaxa isibane sikhanyisa ngemitha yaso.”
37 Akuba ethethe oku, umFarisi othile wammemela esidlweni.+ Ngoko wangena waza wangqendeva etafileni.
38 Noko ke, umFarisi wamangaliswa kukubona ukuba akaqalanga wahlamba+ ngaphambi kwesidlo.
39 Kodwa iNkosi yathi kuye: “Nina baFarisi, nihlambulula umphandle wendebe nesitya, kodwa ngaphakathi+ nizele kukuphanga nobungendawo.+
40 Bantundini bangenangqiqo! Lowo wenza umphandle+ wenza kwanomphakathi, akunjalo?
41 Ngoko ke, khangelani! ukuba ninikela ngezinto ezingaphakathi njengezipho zenceba,+ zonke ezinye izinto ziya kuhlambuluka kuni.
42 Kodwa yeha nina baFarisi, ngokuba ninikela isishumi+ setyeleba neruwe nesayo yonke eminye imifuno, kodwa niyakudlula okusesikweni nothando lukaThixo! Benimelwe kakade kukuzenza ezi zinto, kodwa nezinye ningazityesheli.+
43 Yeha nina baFarisi, ngokuba nithanda izihlalo eziphambili kwizindlu zesikhungu nokubuliswa kwiindawo zemarike!+
44 Yeha nina, ngokuba ninjengamangcwaba enkumbulo angabonakaliyo, abathi abantu bahambe phezu kwawo bengawazi!”+
45 Ekuphenduleni uthile kwabo bawaziyo+ uMthetho wathi kuye: “Mfundisi, ngokutsho ezi zinto nathi uyasithuka.”
46 Ngoko yena wathi: “Yeha nani niwaziyo uMthetho, ngokuba nithwalisa abantu imithwalo ekunzima ukuyithwala, kodwa nina ngokwenu aniyichukumisi imithwalo leyo nangomnwe lo!+
47 “Yeha nina, ngokuba nakha amangcwaba enkumbulo abaprofeti, ukanti babulawa ngookhokho benu!+
48 Ngokuqinisekileyo ningamangqina ezenzo zookhokho benu ukanti niyavumelana+ nabo, kuba bona bababulala+ abaprofeti kodwa nina nakha amangcwaba abo.
49 Kungenxa yoko le nto ubulumko+ bukaThixo bukwathi, ‘Ndiza kuthumela kubo abaprofeti nabapostile, yaye bambi kubo baya kubabulala baze babatshutshise,
50 khon’ ukuze igazi labo bonke abaprofeti+ elaphalazwayo ukususela ekusekweni kwehlabathi lifunwe kwesi sizukulwana,+
51 ukususela kwigazi lika-Abheli+ kude kuse kwigazi likaZekariya,+ owabulawelwa phakathi kwesibingelelo nendlu.’+ Ewe, ndithi kuni, liya kufunwa kwesi sizukulwana.
52 “Yeha nina niwaziyo uMthetho, ngokuba nasithabatha isitshixo solwazi;+ nina ngokwenu aningenanga, nabo babengena nabathintela!”+
53 Ngoko ekuphumeni kwakhe apho ababhali nabaFarisi bamxina kanobom bemmele ngemibuzo emininzi,
54 bemlalele,+ ukuze bambambe+ ngentetho yakhe.
Yithumele
Yithumele
Luka 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMIFANEKISO
IMIDLALO YEMIFANEKISO
UYehova Wanika USamson Umoya Oyingcwele
Yenza isibopho sasebunzi, uzenze ngathi unguSamson uze ufunde indlela umoya oyingcwele awamnika ngayo amandla.
OKUNGAKUMBI
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.